**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Μαρτίου 2022, ημέρα Πέμπτη και ώρα 14.40΄, στην **Αίθουσα Γερουσίας** του Μεγάρου της Βουλής**,** συνήλθε η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής,κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας "Εθνικό Μητρώο Νεοφυών Επιχειρήσεων Α.Ε." και άλλες διατάξεις του Υπουργείου Ανάπτυξης και Επενδύσεων».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων -Άδωνις Γεωργιάδης, οι Υφυπουργοί Ανάπτυξης και Επενδύσεων, κ.κ. Ιωάννης Τσακίρης και Χρίστος Δήμας, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό απόγευμα.

Σας καλωσορίζω όλους στη συνεδρίαση της Διαρκούς Επιτροπής Παραγωγής και Εμπορίου - και τον Υπουργό και τους συνεργάτες του -, όπου, σήμερα, θα αρχίσει η επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων με τίτλο «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας "Εθνικό Μητρώο Νεοφυών Επιχειρήσεων Α.Ε." και άλλες διατάξεις του Υπουργείου Ανάπτυξης και Επενδύσεων».

Η προτεινόμενη από το Προεδρείο διαδικασία είναι, σήμερα, στην πρώτη συνεδρίαση, να έχουμε συζήτηση επί της αρχής του νομοσχεδίου. Θα συνεχίσουμε την Τρίτη το πρωί στις 10:00 με ακρόαση φορέων, θα πάμε στην 3η συνεδρίαση και τη συζήτηση επί των άρθρων, την Τρίτη στις 12.00΄ περίπου, μόλις τελειώσουμε με τους φορείς, και θα ολοκληρώσουμε με τη δεύτερη ανάγνωση, την Τετάρτη, στις 10.00΄ το πρωί, ούτως ώστε, σύμφωνα με την απόφαση της Διάσκεψης των Προέδρων, που τελείωσε πριν από λίγο- που λόγω καθυστέρησης της λήξης της καθυστερήσαμε και εμείς την έναρξη της συνεδρίασής μας- να έρθει για συζήτηση και ψήφιση στην Ολομέλεια την άλλη Πέμπτη. Εφόσον δεν υπάρχει καμία παρατήρηση επί της διαδικασίας, νομίζω ότι συμφωνούμε όλοι. Ως Προεδρείο, κοιτάξαμε να βρούμε την καλύτερη δυνατή λύση. Νομίζω ότι είναι πολύ καλή και βολική για όλους τους συναδέλφους η λύση που δόθηκε ως χρονοδιάγραμμα. Ξεκινάμε με τους Εισηγητές μας.

Κύριε Υπουργέ, μήπως θέλετε να πείτε κάτι στην έναρξη; Μήπως κάτι εναρκτήριο ή διευκρινιστικό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, κύριε Πρόεδρε, ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Άρα, ξεκινάμε με τον Εισηγητή της Πλειοψηφίας, τον συνάδελφο Βουλευτή της ΝΔ κ. Χάρη Θεοχάρη, τον οποίο καλώ στο βήμα. Θα σας δώσω 15 λεπτά, αλλά επειδή καταλαβαίνετε όλοι ότι είναι ένα σημαντικό νομοσχέδιο, δεν θα έχετε στέρηση χρόνου για κάτι που θέλετε να πείτε.

Να παρακαλέσω, επίσης, όλοι οι Εισηγητές συνάδελφοι να ετοιμάζουν τις προτάσεις τους για τους φορείς. Είναι, βεβαίως, την Τρίτη, αλλά ας μην καθυστερήσουμε, να ολοκληρώσουμε μέσα στους 2-3 Εισηγητές μας, για να ολοκληρώσουμε και αυτή τη διαδικασία.

Κύριε Θεοχάρη, παρακαλώ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Εισηγητής της Πλειοψηφίας):** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, είμαστε σήμερα εδώ, σε μια κρίσιμη συγκυρία για τη χώρα, για την Ευρώπη, για τον πλανήτη ολόκληρο. Παρακολουθούμε έντρομοι το «θέατρο» του αχρείαστου πολέμου στην Ουκρανία. Ενός πολέμου ενάντια στο δικαίωμα αυτοδιάθεσης ενός ολόκληρου λαού. Ένας πόλεμος, ωστόσο, ο οποίος «χαλυβδώνει» και -ας μου επιτραπεί η έκφραση- «ανδρώνει» την ΕΕ. Και, αναμφίβολα, ένας πόλεμος που προκαλεί ανασφάλεια και αγωνία σε όλους τους Έλληνες, σε όλους τους πολίτες του κόσμου. Σε αυτό το περιβάλλον αβεβαιότητας, η Κυβέρνηση του Κυριάκου Μητσοτάκη παίρνει πρωτοβουλίες που συνδιαμορφώνουν τη νέα ΕΕ και, ταυτόχρονα, ανακουφίζουν την καθημερινότητα όλων μας.

Η στρατηγική αυτονομία που ξεκίνησε να κτίζεται με την ελληνογαλλική συμφωνία. Το ενεργειακό κόστος νοικοκυριών και επιχειρήσεων που θα μπορέσει να μετριαστεί, αν εισακουστεί η πρόταση 6 σημείων του Πρωθυπουργού, σήμερα και αύριο, στις Βερσαλλίες. Φυσικά, οφείλω να τονίσω την ιδιαίτερα θετική εξέλιξη με την πρωτοβουλία του Έλληνα Πρωθυπουργού, για τον μηχανισμό ενεργειακής συνδρομής, ο οποίος, ήδη, υιοθετήθηκε και είναι σε στάδιο υλοποίησης. Η Ελλάδα, λοιπόν, έχει πρωταγωνιστικό ρόλο, η Ελληνική Κυβέρνηση είναι παρούσα στις εξελίξεις και αναλαμβάνει πρωτοβουλίες συμμεριζόμενη τις αγωνίες όλων.

Η ψήφιση του νομοσχεδίου που συζητάμε σήμερα αποδεικνύει πως η Κυβέρνηση, όσες κρίσεις και αν καλείται να αντιμετωπίσει, δεν απεμπολεί τη μεταρρυθμιστική και αναπτυξιακή της ατζέντα. Θυμίζω ότι το νομοσχέδιο έρχεται να ψηφιστεί αμέσως μετά τον Αναπτυξιακό Νόμο, ένα νόμο που, ήδη, έχει αλλάξει το τοπίο των επενδύσεων στη χώρα. Όλες και όλοι οι επενδυτές τον περίμεναν και τώρα μπορούν να τον αξιοποιήσουν. Το σημερινό νομοσχέδιο σηματοδοτεί την έναρξη της νέας χρηματοδοτικής περιόδου 2021-2027. Αξίζει, όμως, να δούμε, περιληπτικά και εν τάχει, τι πέτυχε αυτή η Κυβέρνηση, τι πετύχαμε την προηγούμενη διαχειριστική περίοδο.

Η παρούσα Κυβέρνηση παρέλαβε το ΕΣΠΑ 2014-2020 με απορρόφηση των διαθέσιμων Κοινοτικών Πόρων στο 27% ή στο 24%, αν προτιμάτε, με όρους Ευρωπαϊκών Κονδυλίων. Με σημερινά στοιχεία, η απορρόφηση των Τομεακών και Περιφερειακών Προγραμμάτων ανέρχεται, πλέον, στο 70% ή στο 65%, με όρους, επαναλαμβάνω, Ευρωπαϊκών Κονδυλίων, εξασφαλίζοντας ότι στη λήξη της περιόδου επιλεξιμότητας δαπανών, το Δεκέμβριο του 2023, η απορρόφηση θα ανέλθει στο 100%. Η χώρα μας τα δύο τελευταία έτη είναι σταθερά στις πρώτες θέσεις μεταξύ όλων των κρατών-μελών στην απορρόφηση, σύμφωνα με τα επίσημα στοιχεία της Ευρωπαϊκής Επιτροπής. Για να το περιγράψουμε με απλά λόγια, η Κυβέρνηση παρέλαβε τη χώρα στη 12η θέση και την έχει φέρει σήμερα στην 3η. Το γεγονός πως δεν αφήσαμε ούτε ένα ευρώ ανεκμετάλλευτο μεταφράζεται σε ανάπτυξη, σε στήριξη επιχειρήσεων, που χωρίς αυτή τη στήριξη μέσα στην κρίση και την πανδημία θα έκλειναν, σε δουλειές που δε χάθηκαν, σε διασφάλιση της κοινωνικής συνοχής.

Κυρίες και κύριοι συνάδελφοι, για να πετύχει μια διαχειριστική περίοδος χρειάζονται δύο συστατικά. Πρώτον, ένα πολύ καλό πλαίσιο, και αυτό εξετάζουμε με το νομοσχέδιο που συζητάμε σήμερα. Δεύτερον, με τη σωστή υλοποίηση αυτού του πλαισίου στην πράξη, στην καθημερινότητα όλων αυτών των προγραμμάτων. Τα προγράμματα να είναι σωστά, οι δομές να είναι σωστά στελεχωμένες, οι προθεσμίες να τηρούνται, οι υπηρεσίες να είναι σε εγρήγορση κ.λπ.

Την προηγούμενη διαχειριστική περίοδο η Κυβέρνησή μας έκανε τη διαφορά στο δεύτερο σκέλος. Το πλαίσιο για την προηγούμενη περίοδο 2014-2020 ψηφίστηκε από την Κυβέρνηση της ΝΔ το Νοέμβριο του 2014 και είναι ο ν.4314/2014 που, τότε, έτυχε ευρείας αποδοχής. Αυτό φάνηκε στην πράξη κιόλας, διότι κατά τη διακυβέρνηση του ΣΥΡΙΖΑ υπήρξαν ελάχιστες παρεμβάσεις ή τροποποιήσεις και συνεπώς, κινήθηκε και η Κυβέρνηση σας, κυρίες και κύριοι της Αξιωματικής Αντιπολίτευσης, στο ίδιο πνεύμα. Αν δε σας άρεσε το πλαίσιο θα το είχατε αλλάξει. Οι σημερινές παρεμβάσεις, στις οποίες θα αναφερθώ αναλυτικά αργότερα, είναι σημειακές ή μικρής κλίμακας. Όμως, είναι φανερό πως δεν δικαιολογείται αρνητική ψήφος στο παρόν νομοσχέδιο από την Αξιωματική Αντιπολίτευση, η οποία εφάρμοσε πρακτικά το ίδιο πλαίσιο και όταν αυτή κυβερνούσε. Πριν παρουσιάσω αναλυτικά τις καινοτομίες του νομοσχεδίου αξίζει να σημειώσουμε πως η χώρα μας είναι το μοναδικό κράτος-μέλος με εγκεκριμένο ΕΣΠΑ, θυμίζω ότι έγινε τον Ιούλιο πέρσι, και δεν υπάρχει ακόμα χώρα που έχει εγκεκριμένο ΕΣΠΑ με το σύνολο των Προγραμμάτων της να βρίσκεται στο τελικό στάδιο υποβολής και έγκρισης που περιμένουμε περίπου σε δύο μήνες.

Βρισκόμαστε, λοιπόν, στην πρωτόγνωρη θέση κατά τη νέα περίοδο η Ελλάδα να ξεκινά πρώτη από κάθε άλλη ευρωπαϊκή χώρα. Και επιπλέον, όχι μόνο να μην έχουμε κενό μεταξύ του τέλους της μιας περιόδου και της αρχής της επόμενης, αλλά να έχουμε και πάνω από ενάμιση χρόνο με τα δύο Προγράμματα να λειτουργούν παράλληλα, με ότι αυτό συνεπάγεται για το φόρτο των υπηρεσιών που πρέπει να διαχειριστούν και τα δύο Προγράμματα. Αυτό είναι μια πρωτόγνωρη επιτυχία και αποδεικνύει την πολύ σημαντική δουλειά που γίνεται στο Υπουργείο Ανάπτυξης από τον Υπουργό και όλο το επιτελείο του. Να σημειωθεί ακόμη πως το ΕΣΠΑ 2021-2027 καταρτίστηκε σε απόλυτη συμπληρωματικότητα και συνέργεια με το ελληνικό σχέδιο για το Ταμείο Ανάκαμψης και Ανθεκτικότητας και αυτό, ειρήσθω εν παρόδω, από τα πρώτα που έχουν κατατεθεί στην ΕΕ, από τα πρώτα που προχώρησαν στις διαδικασίες. Αυτή τη στιγμή, είμαστε η δεύτερη χώρα που έχει εγκεκριμένη την πρώτη πληρωμή του σχεδίου αυτού, την πληρωμή των διαθέσιμων Κοινοτικών Πόρων και συνεπώς, ο στόχος είναι η πλήρης και συμπληρωματική απορρόφηση όλων των πόρων από τις δύο αυτές πηγές χρηματοδότησης. Εξάλλου, και στον παρόντα νόμο προβλέπεται η δημιουργία μηχανισμού παρακολούθησης συνεργειών μέσω ειδικής μονάδας στην Εθνική Αρχή Συντονισμού. Εδώ, θα πρέπει να σημειώσουμε ότι αυτός ο συντονισμός φαίνεται ότι θα μας χρειάζεται όλο και περισσότερο, γιατί ήδη σήμερα ξεκινάει η συζήτηση για, πιθανότατα, ένα επόμενο Ταμείο λόγω της ουκρανικής κρίσης. Ένα Ταμείο που θα έχει διαφορετική στόχευση, τη στρατηγική αυτονομία της ΕΕ στους τομείς του πρωτογενούς παραγωγής, της ενέργειας και της άμυνας και συνεπώς, θα έρθει να συμπληρώσει αυτά τα προγράμματα.

Ας περάσουμε, λοιπόν, στα γενικά σημεία και τις καινοτομίες του νόμου αυτού και πιο αναλυτικά στις βελτιώσεις που εισάγονται με τον παρόντα νόμο.

Πρώτον, είναι η πρώτη φορά που ένας νόμος έρχεται στη Βουλή, ενιαίος και για τα 10 συνολικά Ταμεία. Τα 8 Ταμεία του Κανονισμού 2021/1060, που χρηματοδοτούν το ΕΣΠΑ και τον Τομέα Μετανάστευσης και Εσωτερικών Υποθέσεων, αλλά και τα 2 Ταμεία που χρηματοδοτούν το Στρατηγικό Σχέδιο για την ΚΑΠ. Το νομοσχέδιο θέτει ένα ενιαίο πλαίσιο διακυβέρνησης και εναρμονισμένους κανόνες εφαρμογής. Διασαφηνίζει τις όποιες διαφοροποιήσεις μεταξύ Ταμείων ή Προγραμμάτων, χωρίς να επαναλαμβάνονται διατάξεις. Καταλαβαίνουμε πολύ καλά, τι σημαίνει αυτό για την ασφάλεια του δικαίου, τι σημαίνει για την πολυνομία αλλά και τι σημαίνει για τις αμφιβολίες και τις αμφισημίες. Με την ενιαία προσέγγιση για τα 10 Ταμεία, αποφεύχθηκε η έκδοση ξεχωριστών νόμων από 3 διαφορετικά Υπουργεία, το Υπουργείο Ανάπτυξης και Επενδύσεων, Μετανάστευσης και Εσωτερικών Υποθέσεων και Αγροτικής Ανάπτυξης και Τροφίμων, και σε διαφορετικούς χρόνους που αναγκαστικά θα ερχόντουσαν αυτά τα νομοσχέδια, κάτι που σίγουρα συμβάλλει στην έγκαιρη ενεργοποίηση των Προγραμμάτων και του Στρατηγικού Σχεδίου για την ΚΑΠ. Η συνεργασία των 3 Υπουργείων, και είμαι σίγουρος ότι αυτό θα το επιβεβαιώσει ο Υπουργός, ήταν άψογη και εξαιρετική και γι’ αυτό έχουμε το σημερινό αποτέλεσμα. Σε αυτή την κοινή βάση, ο νόμος καθορίζει σαφώς και τα ζητήματα μετάβασης των Δομών στη Νέα Προγραμματική Περίοδο, πάντα σε συμμόρφωση με τις αλλαγές και τη νέα προσέγγιση του Ενωσιακού Κανονιστικού Πλαισίου.

Δεύτερον, προχωράμε σε σημειακά πεδία παρέμβασης δεδομένης της εμπειρίας των τελευταίων ετών, εμπειρία που -όπως είδατε- απέδωσε, διότι επιταχύναμε πάρα πολύ την απορροφητικότητα, αλλά είδαμε ακριβώς και που «πονάει το σύστημα», για να το πούμε με απλά λόγια. Μας έδωσε, λοιπόν, τη δυνατότητα να εντοπίσουμε συγκεκριμένες δυσλειτουργίες και εμπόδια στην υλοποίηση των Προγραμμάτων.

Συγκεκριμένα, διαπιστώσαμε αυξημένο διοικητικό βάρος προληπτικών ελέγχων από τις Διαχειριστικές Αρχές, χαμηλή διαχειριστική και διοικητική επάρκεια ορισμένων αδύναμων δικαιούχων, αδυναμία ολοκλήρωσης πράξεων, έλλειψη πόρων, για ΦΠΑ αλλά και λόγω παρακράτησης στην τελική πληρωμή. Διαπιστώσαμε, έλλειψη κεντρικού σχεδιασμού με τεχνογνωσία για τα χρηματοδοτικά εργαλεία, ανάγκη βελτίωσης στον συντονισμό των Περιφερειακών Προγραμμάτων, ασάφεια αρμοδιοτήτων και πληθώρα επιτελικών δομών στα Υπουργεία. Επίσης, την ανάγκη απλοποίησης διαδικασίας εξειδίκευσης των Προγραμμάτων, αίτημα των Φορέων της Τοπικής Αυτοδιοίκησης για περισσότερο ενεργή συμμετοχή στο σχεδιασμό και τη διαχείριση των συγχρηματοδοτούμενων δράσεων -ένα αίτημα που το Υπουργείο με μεγάλη προσοχή δούλεψε για να το υλοποιήσει με τον καλύτερο δυνατό τρόπο, διότι είναι και μια μεθοδολογία αποκέντρωσης και στα πεδία αυτά, απαντούμε, με αντίστοιχες βελτιώσεις που εισάγονται στον παρόντα νόμο ως εξής.

Οι διοικητικές επαληθεύσεις είναι πια ανάλογες, με τους εκ των προτέρων εντοπισθέντες κινδύνους, απλοποιώντας τους δειγματοληπτικούς ελέγχους των δαπανών. Δεν απαιτείται πλέον έγκριση από Επιτροπή Παρακολούθησης, για την εξειδίκευση των Προγραμμάτων. Η εξειδίκευση, αποτελεί ένα υποστηρικτικό εργαλείο διαχείρισης για την έκδοση των προσκλήσεων και τη συνολική παρακολούθηση του Προγράμματος, με σαφή αποτύπωση των δράσεων που θα χρηματοδοτηθούν. Δεν υπάρχουν πλέον δεσμευτικές προθεσμίες για την υλοποίηση των έργων. Ωστόσο, οι υπερδεσμεύσεις για πληρωμές από το ΠΔΕ δεν πρέπει να υπερβαίνουν το 10% της μέγιστης συνεισφοράς της δημόσιας δαπάνης του Προγράμματος και το 20% της μέγιστης συνεισφοράς της δημόσιας δαπάνης του άξονα προτεραιότητας του Προγράμματος.

Η Διαχειριστική Αρχή, κατά την ένταξη των πράξεων, ορίζει τη μέγιστη προθεσμία ενεργοποίησης των κρίσιμων υποέργων. Σε περίπτωση απόκλισης από τους όρους της απόφασης ένταξης η Διαχειριστική Αρχή καθορίζει διορθωτικά μέτρα και θέτει περίοδο συμμόρφωσης του δικαιούχου. Ενώ, εάν οι ανωτέρω αποκλίσεις κριθούν αδικαιολόγητες ή ο δικαιούχος δεν υλοποιεί όσα του έχουν ζητηθεί στον τακτό χρόνο που ορίζεται ως η περίοδος συμμόρφωσης, η απόφαση ένταξης ανακαλείται. Μπαίνει, λοιπόν και εδώ, μία ουσιαστική δομή και τάξη σε αυτές τις αποφάσεις. Δεν απαιτείται από τη Διαχειριστική Αρχή να εξασφαλίζει πριν την ένταξη ότι ο δικαιούχος διαθέτει τη διοικητική, χρηματοοικονομική και επιχειρησιακή ικανότητα, τη λεγόμενη επάρκεια. Ωστόσο, η Διαχειριστική Αρχή πρέπει κατά την επιλογή των πράξεων, να επαληθεύει ότι ο δικαιούχος διαθέτει τους απαραίτητους χρηματοδοτικούς πόρους και τους μηχανισμούς για να καλύψει τα έξοδα λειτουργίας και συντήρησης για πράξεις που περιλαμβάνουν επενδύσεις σε υποδομές ή παραγωγικές επενδύσεις, ώστε να διασφαλιστεί η οικονομική τους βιωσιμότητα, δηλαδή, όχι πια σε έργα-φαντάσματα. Στο Πρόγραμμα «Τεχνική Βοήθεια και Υποστήριξη Δικαιούχων», δημιουργείται διακριτός άξονας, για την ενδυνάμωση της διοικητικής ικανότητας των φορέων υλοποίησης, το λεγόμενο Capacity building.

Η Λογιστική Αρχή δεν προβαίνει σε διαχειριστικές επαληθεύσεις στο επίπεδο δικαιούχων. Οι ειδικές υπηρεσίες δύνανται να ορίζονται με απόφαση του διατάκτη, οι διαχειριστές έργου και οι υπόλογοι για τις πληρωμές του Προγράμματος Δημοσίων Επενδύσεων. Όλα αυτά βλέπετε πως επιταχύνουν τις διαδικασίες και πως βελτιώνουν και τη διαφάνεια και την απορροφησιμότητα των προγραμμάτων.

Επίσης, μιλώντας για τις καινοτομίες. Το ποσό που καταβάλλεται στους δικαιούχους δεν υπόκειται σε παρακράτηση ή κατάσχεση λόγω οφειλών προς το Δημόσιο και οποιοδήποτε φορέα του δημοσίου τομέα, προς τους ασφαλιστικούς οργανισμούς και δεν συμψηφίζεται με βεβαιωμένα χρέη στη φορολογική διοίκηση και το Δημόσιο, εν γένει, προς τα νομικά πρόσωπα, τους ΟΤΑ κλπ.. Αυτό είναι μια πάρα πολύ σημαντική καινοτομία, διότι σταματούσε πάρα πολλά έργα. Οι πληρωμές στους δικαιούχους καταβάλλονται μόνο με την υποχρεωτική προσκόμιση αποδεικτικών φορολογικής και ασφαλιστικής ενημερότητας, σύμφωνα με τις γενικά ισχύουσες διατάξεις χωρίς όμως παρακράτηση. Δεν απαιτείται η προσκόμιση της ενημερότητας, για μέχρι 10.000 ευρώ, και ο ΦΠΑ είναι επιλέξιμος για όλες τις πράξεις των οποίων το συνολικό κόστος είναι λιγότερο από 5 εκατομμύρια ευρώ συνολικά μαζί με το ΦΠΑ, εξαιρουμένων των κρατικών ενισχύσεων και του De Minimis.

Προωθείται η ενεργή συμμετοχή της ΚΕΔΕ στο ΕΣΠΑ καθώς προβλέπεται, και αυτό είναι πάρα πολύ σημαντικό, η συγκρότηση με απόφαση του Περιφερειάρχη «Περιφερειακής Επιτροπής Αναπτυξιακού Σχεδιασμού». Η συνεργασία της ΚΕΔΕ με τις επιτελικές Δομές, προκειμένου να συμπεριληφθούν οι ανάγκες στους τομείς πολιτικής του οικείου Υπουργείου. Η συμμετοχή της ΚΕΔΕ για τα τομεακά προγράμματα και της ΠΕΔ για τα περιφερειακά στη διαδικασία εξειδίκευσης των προγραμμάτων. Η υποστήριξη των δήμων και των ενδιάμεσων φορέων που έχουν την ευθύνη υλοποίησης των ΟΧΕ από την ΚΕΔΕ και την επιστημονική και τεχνική υποστήριξη της ΕΤΑ με πόρους ή συν βοήθεια. Τέλος, η δυνατότητα της ΕΤΑ ως δικαιούχου ενεργειών τεχνικής βοήθειας στο Πρόγραμμα «Τεχνική Βοήθεια και Υποστήριξη Δικαιούχου».

Το νομοσχέδιο, λοιπόν, θέτει ένα καινούργιο αλλά βελτιωμένο σε σχέση με το παρελθόν, πλαίσιο χωρίς να ανατρέπει το υπάρχον. Ακόμη, όμως, με αυτό το νομοσχέδιο έχουμε ένα δεύτερο πολύ σημαντικό σημείο που έχει σχέση με την έρευνα και την καινοτομία στη χώρα μας και την υποστήριξη του οικοσυστήματος των νεοφυών επιχειρήσεων των λεγόμενων «start up». Έχουμε, λοιπόν, τη συνέχιση μιας συγκροτημένης πολιτικής για το οικοσύστημα της καινοτομίας με την αναβάθμιση του Elevate Greece από πλατφόρμα σε εταιρεία. Ένα συνολικό μοντέλο υποστήριξης για το οικοσύστημα αυτό, με την πλήρη καταγραφή του, με τα κίνητρα για τις «επενδύσεις αγγέλων», με τη δημιουργία των stock options, ώστε να υπάρχουν κίνητρα για τους εργαζόμενους στις νεοφυείς επιχειρήσεις. Επιχειρήσεις που στηρίξαμε μέσα στην κρίση με ειδικό Πρόγραμμα ΕΣΠΑ, διότι ήταν ιδιαίτερα ευάλωτες ως επιχειρήσεις που μόλις ξεκινούσαν και πάνω στο ξεκίνημά τους ήρθε η υγειονομική κρίση να τις κλείσει. Και βέβαια, με ένα δίκτυο επίσημων υποστηρικτών, είναι πολύ σημαντικός θεσμός αυτός, διότι μεγάλες εταιρείες και σε πολλές περιπτώσεις νεοφυείς επιχειρήσεις οι ίδιες, όπως χαρακτηριστικό παράδειγμα, η Viva Wallet, αλλά και μεγάλες πολυεθνικές ή τράπεζες δημιουργούν ένα δίκτυο start up γύρω τους, συνεργάζονται, τους δίνουν πολλαπλά εργαλεία για να αναπτυχθούν και τις αναγνωρίζουμε και συνεργαζόμαστε μαζί τους.

Κλείνω, κ. Πρόεδρε, συμπερασματικά για το νέο ΕΣΠΑ. Έχουμε ένα νέο ψηφιακό πλαίσιο. Στηριζόμαστε στα 5 υπάρχοντα συστήματα υποστήριξης, το ΟΠΣ, το ΟΠΣ-ΠΔΕ και άλλα γνωστά, όμως αυτό που προστίθεται τώρα είναι πως για πρώτη φορά αυτά τα συστήματα έχουν διεπαφές. Έχουν την πραγματική και ουσιαστική διαλειτουργικότητα και θα μειώσουν την ηλεκτρονική γραφειοκρατία συστημάτων που δεν λειτουργούν και δεν επικοινωνούν μεταξύ τους και δημιουργούν μεγαλύτερα καμιά φορά προβλήματα από την έγχαρτη γραφειοκρατία. Επίσης, έχουμε ένα νέο πλαίσιο προσαρμοσμένο στη νέα περίοδο, εισάγουμε νέα Προγράμματα, τα ψηφιακά, την πολιτική προστασία, τη δίκαιη μετάβαση, σε κάποιες περιπτώσεις με διακριτές Διαχειριστικές Αρχές. Καθιερώνουμε ένα αναβαθμισμένο πλαίσιο, το οποίο, βελτιώνει χωρίς να ανατρέπει τα υπάρχοντα και συνεπώς θα λειτουργεί από την πρώτη μέρα που θα ψηφιστεί. Θεσπίζουμε για παράδειγμα-επιγραμματικά αναφέρω-Συμβούλιο Παρακολούθησης και Συντονισμού ΕΣΠΑ, με συμμετοχή όλων των Υπουργείων και των Περιφερειών, αναδιαρθρώνουμε την Εθνική Αρχή Συντονισμού με συγχωνεύσεις των υπηρεσιών όπου είναι αδύναμες, αλλά και νέες υπηρεσίες-δομές όπου χρειάζονται, πληρωμές στους δικαιούχους χωρίς παρακρατήσεις, ταχύτερες χρηματοδοτήσεις και πληρωμές από το ΠΔΕ και το καινούργιο πλαίσιο συμμορφώνεται με τις νέες κανονιστικές απαιτήσεις, μειώνοντας διοικητικές επαληθεύσεις.

Τα οφέλη για την ελληνική οικονομία με την ενεργοποίηση των νέων προγραμμάτων του ΕΣΠΑ, αναμένονται να είναι αντίστοιχα με αυτά που προβλέπονται με το Ελλάδα 2-0. Επιγραμματικά, 2 μονάδες του ΑΕΠ μπορούμε να επιτύχουμε με την ενεργοποίηση του ΕΣΠΑ για κάθε χρονιά. Οι θέσεις δε εργασίας, μπορούν να είναι της τάξεως των 180 χιλιάδων. Τέλος, έχουμε ένα νομοσχέδιο απαραίτητο για την ενίσχυση του παραγωγικού δυναμικού, της οικονομίας, των υποδομών, των ανθρώπινων δεξιοτήτων και της ενδυνάμωσης της κοινωνικής προστασίας. Ένα νομοσχέδιο απαραίτητο για τον αναγκαίο, ριζικό μετασχηματισμό της ελληνικής οικονομίας σε ότι αφορά την πράσινη, την ψηφιακή, αλλά και τη δίκαιη μετάβαση. Ένα νομοσχέδιο που θέτει τα θεμέλια για την Ελλάδα του αύριο, της οικονομικής ανάπτυξης, την Ελλάδα της ανθεκτικότητας σε πιθανές νέες παγκόσμιες κρίσεις, της Ελλάδας που αλλάζει, σε μια Ευρώπη που αλλάζει. Με μία και μόνο φράση, ένα νομοσχέδιο που δεν δικαιούστε να μην ψηφίσετε. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Θεοχάρη και μέχρι να ετοιμαστεί το βήμα για τον επόμενο ομιλητή, να πω ότι στη συνεδρίαση της Επιτροπής μας παρευρίσκονται οι Υφυπουργοί Ανάπτυξης και Επενδύσεων ο κ. Χρίστος Δήμας και ο κ. Γιάννης Τσακίρης.

Καλούμε τώρα τον Εισηγητή της Μειοψηφίας, Βουλευτή του ΣΥΡΙΖΑ, κ. Χάρη Μαμουλάκη να έρθει για τη δική του τοποθέτηση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Κυρίες και κύριοι συνάδελφοι, ο σημερινός νόμος, όπως σαφέστατα υπονοεί και ο τίτλος του υπό ψήφιση νομοσχεδίου, αφορά τη διαχείριση, τον έλεγχο και την εφαρμογή του ΕΣΠΑ 2021-2027. Επί της αρχής ο σημερινός νόμος, δεν αφορά την ουσία της πολιτικής αναφορικά με τη διάθεση Κοινοτικών Πόρων και κονδυλίων και τον ανύπαρκτο αναπτυξιακό σχεδιασμό της παρούσης Κυβέρνησης. Αυτό εξάλλου η Κυβέρνηση δεν κρίνει ότι οφείλει να το θέσει προς κρίση στους εκπροσώπους των υπόλοιπων κομμάτων, σε όλους εμάς. Εδώ ο κ. Μητσοτάκης, δεν διαβουλεύεται για την εξωτερική και αμυντική πολιτική της χώρας για το ΕΣΠΑ θα διαβουλευτεί; Ο σημερινός νόμος λοιπόν καλύπτει, την ελάχιστη -το τονίζω- την ελάχιστη θεσμική υποχρέωση της Κυβέρνησης, να φέρει προς ψήφιση στο Ελληνικό Κοινοβούλιο, στην Εθνική Αντιπροσωπεία, τις προβλέψεις του Κανονισμού της Κομισιόν του 1060/ 2021, καθώς και των επιμέρους Κανονισμών σε διάφορα και διακριτά Ταμεία. Επί της ουσίας δηλαδή, σήμερα η Κυβέρνηση δεν μας καλεί να μιλήσουμε για την ουσία, δηλαδή για το σχεδιασμό

και τις προκλητικές προτεραιότητες του ΕΣΠΑ, αλλά και τις διοικητικές υπηρεσίες που το διαχειρίζονται.

Επιτρέψτε μου μια γρήγορη ιστορική αναδρομή, για να κατανοήσουν άπαντες πως έχουμε φτάσει εδώ αναφορικά με τα Ευρωπαϊκά Προγράμματα και τα κονδύλια τα οποία διαχειριζόμαστε. Από την εποχή των Μεσογειακών Προγραμμάτων, τη δεκαετία του ΄80, η Ευρωπαϊκή Οικονομική Κοινότητα, η ΕΟΚ, εκείνη την εποχή αντιμετώπισε σαφέστατα προβλήματα σχετικά με τις διαδικασίες διαχείρισης των Κοινοτικών Κονδυλίων. Στην Ελλάδα, αλλά και σε άλλες χώρες, είχαν παρατηρηθεί περιπτώσεις κακοδιαχείρισης των Κοινοτικών Κονδυλίων, αδυναμία ωρίμανσης και ολοκλήρωσης των έργων και σαφέστατη δυσκολία χαρτογράφησης, καταγραφής αλλά και αξιολόγησης των αποτελεσμάτων των προγραμμάτων στην εκάστοτε εθνική οικονομία. Η ιδέα της δημιουργίας μιας παράλληλης δομής υπηρεσιών, εντός όλων των Υπουργείων και της ενίσχυσης της δημόσιας διοίκησης με εξειδικευμένο προσωπικό, το οποίο θα χρηματοδοτείται κυρίως από τα ίδια τα Κοινοτικά Κονδύλια, υλοποιείται τη δεκαετία του 2090.

Εκείνη την εποχή, εκκινούσε το Β’ Κοινοτικό Πλαίσιο Στήριξης, και τα προβλήματα κατά την εκταμίευση Πόρων των προηγούμενων Προγραμμάτων, ήταν γνωστά και καταγεγραμμένα τόσο στις ελληνικές Κυβερνήσεις αλλά κυρίως και από τις ίδιες τις ευρωπαϊκές υπηρεσίες. Η ΜΟΔ ΑΕ, ως φορέας που θα παρείχε αυτό το εξειδικευμένο προσωπικό, ιδρύεται το 1996 και συνεχίζει κατά τις επόμενες 3 προγραμματικές περιόδους, το Γ’ Κοινοτικό Πλαίσιο Στήριξης 2000-2006, το ΕΣΠΑ 2007-2013, καθώς και το ΕΣΠΑ 2014-2020. Έπαιζε, λοιπόν, ένα καταλυτικό διπλό, διττό θα έλεγα, ρόλο. Από τη μία, ως δεξαμενή εμπειρογνωμοσύνης, καλείται να παρακολουθήσει εκ του σύνεγγυς τα προγράμματα, να εκπαιδεύσει το προσωπικό και ενίοτε να ενισχύει επικουρικά αδύναμους, και δυστυχώς πολλούς ακόμη και τώρα, δημόσιους φορείς και από την άλλη το προσωπικό της ΜΟΔ να στελεχώνει το σύστημα των Αποκεντρωμένων Δομών στα Υπουργεία και στους Φορείς της Τοπικής Αυτοδιοίκησης, που τόσο ανάγκη είχαν όλο το προηγούμενο διάστημα.

Τον σημερινό νόμο, λοιπόν, καλούμαστε να τον αξιολογήσουμε αναφορικά με το κατά πόσο συντελεί, κατά πόσο συμβάλλει στη βελτίωση αυτού του γραφειοκρατικού, δυστυχώς, οικοσυστήματος. Επίσης, να τον αξιολογήσουμε για το κατά πόσο βελτιώνει, πρώτον, την αποτελεσματικότητα, δεύτερον, τη διαφάνεια και τρίτον, την αξιοκρατία στο εσωτερικό, σε μια πολύ κρίσιμη, όπως αναφέρθηκε προηγουμένως, οικονομική συγκυρία, την ώρα που, αντικειμενικά, η εύρυθμη εκτέλεση των προγραμμάτων του ΕΣΠΑ, μαζί με το Ταμείο Ανάκαμψης, καλούνται να βγάλουν τη χώρα από την οικονομική στασιμότητα που έχει δημιουργηθεί από τη συσσώρευση εξαιρετικά αρνητικών εξωτερικοτήτων. Πανδημία, πόλεμος και ένας Πληθωρισμός που καλπάζει στο 7,2% σύμφωνα με τα σημερινά στοιχεία τα της ΕΛΣΤΑΤ. Όλα αυτά, λοιπόν, σωρεύονται και βαρύνουν την κουρασμένη από τα χρόνια λιτότητας ελληνική οικονομία. Δυστυχώς, επί της αρχής, η απάντηση σε αυτό το κομβικό ερώτημα είναι αρνητική. Ο σημερινός νόμος είναι μακράν κατώτερος των περιστάσεων και γιατί το λέμε αυτό;

Στην πραγματικότητα, πέρα από τις ρυθμίσεις που είναι δεδομένες και θετικές, καθώς απλά μεταφέρουν προβλέψεις της σχετικής ντιρεκτίβας, του Ευρωπαϊκού Κανονισμού1060/2021, όπου παρεισφύει η συμμετοχή του εθνικού νομοθέτη, ως διά μαγείας εμφανίζονται μικρορουσφέτια, ανορθολογισμοί και κυρίως επιτήδειες συσκοτίσεις. Νομίζω ότι οι εθνικές ρυθμίσεις του νόμου, δηλαδή η συμμετοχή του εθνικού νομοθέτη σε αυτό το εγχείρημα που, ειρήσθω εν παρόδω, δεν υπερβαίνει επί της ουσίας το 20% του κεντρικού πυρήνα του νομοθετήματος, είναι τέσσερις διακριτοί πυλώνες. Αποτελούνται από τέσσερις πυλώνες αυτές οι εθνικές μεταρρυθμίσεις της παρούσας Κυβέρνησης. Επιτρέψτε μου να τις κατηγοριοποιήσω και να τις αναλύσω λίγο πιο ενδελεχώς.

Πρώτος πυλώνας, συντονισμός. Πάμε να δούμε ένα ακρογωνιαίο λίθο και προαπαιτούμενο για να έχουμε αποτέλεσμα στην προσπάθειά μας, το τι συντονισμός υπάρχει. Ο σημερινός νόμος ορίζει τη λειτουργία όλων των Ευρωπαϊκών Ταμείων. Του ΕΤΠΑ, Ευρωπαϊκό Ταμείο Συνοχής, του ΕΚΤ, Ευρωπαϊκό Κοινοτικό Ταμείο, του Ταμείου Συνοχής, του Ταμείου Δίκαιης Μετάβασης, του Ευρωπαϊκού Ταμείου Θάλασσας, του Ταμείου Ασύλου, Μετανάστευσης και Ένταξης, του Ταμείου Εσωτερικής Ασφάλειας και φυσικά τους φορείς που διαχειρίζονται την Κοινή Αγροτική Πολιτική, την ΚΑΠ.

Άρα, όλων των ταμείων; Όχι, κύριοι συνάδελφοι, όχι όλων. Η Κυβέρνηση ξέχασε να συμπεριλάβει το Ταμείο Ανάκαμψης στο σημερινό νόμο. Αυτό είναι, πραγματικά, εντυπωσιακό για δύο συγκεκριμένους λόγους. Πρώτον, γιατί αν υποθέσουμε, όπως ισχυρίστηκε ο συνάδελφος Εισηγητής της Συμπολίτευσης, ότι ο σημερινός νόμος αποτελεί ό,τι καλύτερο υπάρχει αναφορικά με τη διαφάνεια στη διαχείριση των ευρωπαϊκών πόρων, τότε γιατί εξαιρείται το Ταμείο ανάκαμψης; Τι θέλουν να πουν ουσιαστικά, τι θέλει να πει και ο Εισηγητής, ότι υπάρχει λιγότερη ευαισθησία σε ζητήματα διαφάνειας από ότι για το ΕΣΠΑ, με το Ταμείο Ανάκαμψης; Τι συμβαίνει; Γιατί δεν είχε ενταχθεί σε ένα ενιαίο πλαίσιο και το Ταμείο Ανάκαμψης; Δεύτερον, που εκπλήσσει, είναι γιατί οι Οδηγίες που ενσωματώνει ο σημερινός νόμος έχουν ως βασική τους μέριμνα το συντονισμό των ταμείων και εν γένει το συντονισμό των χρηματοδοτικών εργαλείων; Όλων των χρηματοδοτικών εργαλείων, κύριοι συνάδελφοι; Όχι, γιατί, ως γνωστόν, το Ταμείο Ανάκαμψης το διαχειρίζεται άλλο Υπουργείο και άλλος Υπουργός. Είναι πραγματικά ευφάνταστο το σύστημα διαχείρισης που έχει σχεδιάσει η Κυβέρνηση. Τόσο το ΕΣΠΑ όσο και το Ταμείο Ανάκαμψης, έχουν το κάθε ένα από μια ανώτατη υπηρεσία, εν προκειμένω την Εθνική Αρχή Συντονισμού, την ΕΑΣ, για να εποπτεύει το άλλο. Φοβερός συντονισμός.

Περνάω στο δεύτερο πυλώνα, που νομίζω είναι εξαιρετικά σημαντικός και θα δώσω λίγο παραπάνω έμφαση. Αναφέρομαι στη γραφειοκρατία, μια πάγια παθογένεια, και στο λεγόμενο outsourcing το οποίο ακμάζει τα τελευταία δυόμισι χρόνια στη δημόσια και στην στοχευμένη εθνική νομοθετική παρέμβαση της Κυβέρνησης. Το σχέδιο νόμου επιστρέφει σε πλείστα σημεία του σε μορφές και μοντέλα εσωτερικής διοίκησης των υπηρεσιών του ΕΣΠΑ που έχουν δοκιμαστεί κατά το παρελθόν και απαιτούν περισσότερη γραφειοκρατία από τη σημερινή. Για παράδειγμα η επαναφορά των Ειδικών Υπηρεσιών Εφαρμογής, η δημιουργία δομών με αλληλοεπικαλυπτόμενες αρμοδιότητες. Δεν έχει νόημα να αναφερθούμε σήμερα σε αυτά μιας και στην κατ’ άρθρον συζήτηση θα έχουμε και μεγαλύτερο χρονικό περιθώριο αλλά και ουσιαστική παρέμβαση.

Ταυτόχρονα, όπως συνηθίζει η σημερινή Κυβέρνηση, παρουσιάζει ως τη μία, διακριτή και μοναδική λύση για την γραφειοκρατία που η ίδια σήμερα συνειδητά επιλέγει να εντείνει, το outsourcing. Έτσι όπως έκανε με τον αναπτυξιακό νόμο, όπως έχει κάνει στο Ταμείο Ανάκαμψης, όπως έκανε με τους Ελεγκτές Περιβάλλοντος -θυμίζω στον «περιβαλλοντοκτόνο» νόμο Χατζηδάκη- έτσι και εδώ ο νομοθέτης προβλέπει τη δυνατότητα εμπλοκής ορκωτών ελεγκτών για τους ελέγχους έργων κρατικών ενισχύσεων. Είναι προφανές ότι το γεγονός αυτό γίνεται κατ’ επιλογή των ελεγχόμενων, δημιουργεί προφανείς συγκρούσεις συμφερόντων και ευδιάκριτα ζητήματα αδιαφάνειας. Μάλιστα στο άρθρο 47, αναφέρω mot à mot την έκφραση που υπάρχει στην πρόταση του σχεδίου νόμου, «ο ορκωτός λογιστής επιλέγεται από τον δικαιούχο και η δαπάνη του είναι επιλέξιμη από το οικείο Πρόγραμμα». Δηλαδή, για παράδειγμα ας υποθέσουμε η «Θεοχάρης ΑΕ», μία εταιρεία η οποία διεκδικεί ευρωπαϊκούς πόρους δια του ΕΣΠΑ, αξιολογείται, προκρίνεται και έρχεται η ώρα των εκταμιεύσεων, του ελέγχου, της πιστοποίησης και εν τέλει της εκταμίευσης. Ποιος θα εγκρίνει το ιδιωτικό αυτό σχήμα; Ένας ιδιώτης, ο οποίος ούτε καν με κλειδάριθμο επιλέγεται, αλλά το επιλέγει η ίδια η «Θεοχάρης ΑΕ», χρησιμοποιώ την έκφραση ειρήσθω εν παρόδω. Εδώ υπάρχει ένα ευδιάκριτο ζήτημα αδιαφάνειας. Υπάρχουν άλλοι τρόποι. Το είχαμε αναφέρει στο παρελθόν και στον κ. Παπαθανάση, με τον αναπτυξιακό νόμο, και στον κ. Γεωργιάδη που είναι παρών σήμερα. Τι εννοώ; Υπάρχουν εργαλεία, θεσμικά εργαλεία, που διαμορφώνουν ένα αδιάβλητο σύστημα. Αυτό που συμβαίνει με το Τεχνικό Επιμελητήριο για χρόνια με τον κλειδάριθμο είναι κάτι ξεκάθαρο. Είναι αδιανόητο να αφήνουμε στις ορέξεις του οποιονδήποτε ιδιώτη που διεκδικεί Κοινοτικούς και Ευρωπαϊκούς Πόρους να επιλέγει αυτός τον ελεγκτή του. Τόσο απλά.

Πάω στον τρίτο πυλώνα, για την ανορθολογική δομή που ανέφερα και προηγουμένως. Στο ΕΣΠΑ 2014 -2020, αναφέρθηκε και προηγουμένως, η Κυβέρνηση Σαμαρά επί Υπουργίας Χατζηδάκη, προέβλεψε να δημιουργηθεί μια Διαχειριστική Αρχή από το Ταμειακό Πρόγραμμα υπό το Υπουργείο Ανάπτυξης και Επενδύσεων. Ο ΣΥΡΙΖΑ διατήρησε αυτή τη δομή στο βαθμό που κρίθηκε ότι αυτή η στρατηγική θα αντιμετώπιζε τα προβλήματα της πολυδιάσπασης των σχετικών υπηρεσιών. Όταν η ΝΔ αναλαμβάνει τον Ιούλιο του 2019 το σχήμα αυτό διατηρείται και σήμερα καλούμαστε να ψηφίσουμε ένα νόμο που με τη φιλοσοφία να προχωρήσει με τη διαχείριση όλου του ΕΣΠΑ 2021-2027. Όλου του ΕΣΠΑ; Όχι όλου, κυρίες και κύριοι συνάδελφοι. Γιατί; Γιατί ένας «γενναίος Γαλάτης» Υπουργός «αντιστέκεται στις απαιτήσεις των Ρωμαίων» για κεντρική διοίκηση όλων των Διαχειριστικών Αρχών από το Υπουργείο Ανάπτυξης, ο κ. Πιερρακάκης. Χάρη μάλλον σε κάποια φιλία που έχει με τον Πρωθυπουργό, δεν ξέρω τι άλλο να πω, ο νόμος δεν παρέχει καμία αιτίαση. Εξαιρείται το εν λόγω Υπουργείο και ο εν λόγω Υπουργός, να παραδώσει τη Διαχειριστική του Αρχή και διαχειρίζεται μόνος του τα του οίκου του. Αυτό νομίζω ότι είναι η επιτομή της ανορθολογικής τομής.

Πάμε στον τέταρτο εν κατακλείδι πυλώνα που μας απασχολεί και στις βασικές μας παρατηρήσεις επί του πνεύματος του σχεδίου νόμου. Πελατειακές σχέσεις. Είναι προφανές ότι η ιδέα της ύπαρξης μιας εξειδικευμένης ελίτ δημοσίων υπαλλήλων για τη διαχείριση των ευρωπαϊκών χρηματοδοτήσεων θα σήμαινε και αυξημένα κριτήρια διαφάνειας και διαδικασίες προσλήψεων, τοποθετήσεων και ιεραρχικής ανέλιξης των στελεχών της ΜΟΔ και εν γένει των Διαχειριστικών Αρχών. Τουλάχιστον θα περίμενε κανείς να προβλέπονταν ότι σε αυτούς τους Οργανισμούς θα τηρούνταν όλα όσα ισχύουν και για όλους τους υπόλοιπους δημόσιους υπαλλήλους. Και πάλι όμως όχι. Εδώ ο Υπουργός πραγματικά διαπρέπει. Δεν ξέρω ποιος ακριβώς -γιατί ο κ. Γεωργιάδης είναι ο Υπουργός αλλά υπάρχουν και θεματικοί στο ζήτημα αυτό, είναι και ο κ. Τσακίρης παρών, πιθανότατα- αλλά πρόκειται πραγματικά για κάτι εξόχως προκλητικό και γι’ αυτό λέω ότι διαπρέπει ο Υπουργός. Γιατί όμως; Όχι μόνο σταμάτησε την αξιοκρατική διαδικασία επιλογής Προϊσταμένων που είχε κινήσει επί ΣΥΡΙΖΑ. Όχι μόνο δεν έχει προβλέψει την ύπαρξη ενός σταθερού συστήματος προκήρυξης των θέσεων ευθύνης για τις σχετικές υπηρεσίες. Όχι μόνο σκοπεύει να τοποθετήσει Προϊσταμένους απευθείας από τον Υπουργό για θητεία με απροσδιόριστη χρονική διάρκεια,

αλλά και δημιουργεί ένα τεράστιο παράθυρο παράκαμψης κάθε αξιοκρατικής διαδικασίας μαζικών και αθρόων προσλήψεων με την πρόβλεψη για την πρόσληψη έκτακτου προσωπικού σε σχέση ΙΔΑΧ για την κάλυψη έκτακτων αναγκών.

Έτσι, λοιπόν, εν κατακλείδι και εν είδει συμπερασμάτων, κυρίες και κύριοι συνάδελφοι, επιτρέψτε μου να διατυπώσω μια έντονη και πραγματικά δομική ανησυχία για τη διάρθρωση των υπηρεσιών που έχετε προβλέψει στον παρόντα νόμο. Με τον συγκεκριμένο νόμο φαίνεται πως καταργείται το επιχειρησιακό Πρόγραμμα «Μεταρρύθμιση Δημόσιου Τομέα». Αν υπάρχει ένας κοινός τόπος όλων σε αυτήν εδώ την αίθουσα, είναι γύρω από την ιδέα ότι το δημόσιο οφείλει να εκσυγχρονιστεί, να απογραφειοκρατικοποιηθεί και βεβαίως να ψηφιοποιηθεί. Προκαλεί εντύπωση η απουσία οποιασδήποτε αναφοράς για την υπηρεσία του ΕΣΠΑ που καταπιάνονταν με τέτοια ζητήματα από μια Κυβέρνηση που επαίρεται για τις επιδόσεις της στο συγκεκριμένο πεδίο. Όσον αφορά τις υπόλοιπες διατάξεις του νομοσχεδίου, και ειδικά για τη σκοπιμότητα συγκρότησης μιας Ανωνύμου εταιρείας με θέμα την καταγραφή των νεοφυών επιχειρήσεων, των Start-Up στη χώρα μας, θα έχουμε άπλετο χρόνο στις επόμενες συνεδριάσεις να το συζητήσουμε. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κύριε Υπουργέ, έχετε τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Ευχαριστώ πολύ κύριε Πρόεδρε. Γενικά θα απαντήσω συνολικά όπως κάνω πάντα. Μόνο σε ένα θα μου επιτρέψετε να απαντήσω.

Δεν υπάρχει καμία φιλία του Πρωθυπουργού με τον κ. Πιερρακάκη που οδήγησε στο να έχει το Υπουργείο Ψηφιακής Διακυβέρνησης δική του Διαχειριστική Αρχή. Υπάρχει - και θα έπρεπε να το ξέρετε - η απόφαση στο νέο ΕΣΠΑ, το 1/3 να είναι σε έργα Digital. Τα έργα Digital θεωρούνται και έχουν κάθετο και οριζόντιο χαρακτήρα και υπό την έννοια αυτή η ίδια η Ευρωπαϊκή Επιτροπή σύστησε το Υπουργείο αυτό να έχει δική του Διαχειριστική Αρχή. Διότι, έχει έργα που πηγαίνουν σε όλο το δημόσιο το ίδιο Υπουργείο και οριζόντια και κάθετα από ένα Υπουργείο και για ένα πολύ μεγάλο ποσό long line Digital. Άρα, δεν αποτελεί διακριτική μεταχείριση για τον Πιερρακάκη από τον Μητσοτάκη. Αποτελεί δομικό στοιχείο του νέου προγράμματος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Συγγνώμη, κύριε Πρόεδρε, να κάνω μία ερώτηση. Αυτό εκτιμάται ότι είναι μια κάθετη ντιρεκτίβα της Κομισιόν για όλα τα κράτη-μέλη ή μια εξέχουσα εξέλιξη;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Αφ’ ης στιγμής σήμερα δεν υπάρχει κανένα άλλο κράτος-μέλος που να έχει φτάσει στο σημείο που είμαστε εμείς. Καλώς ή κακώς - καλώς λέω εγώ - η Ελλάδα είναι το μόνο κράτος-μέλος που έχει πάρει έγκριση. Το πρώτο κράτος-μέλος που ψηφίζει νόμο και το πρώτο κράτος-μέλος που θα πάρει λεφτά. Μπορώ να σας διαβεβαιώσω ότι αυτά που αποφασίζονται για την Ελλάδα αποτελούν μοντέλο για τους άλλους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε και μετά τις διευκρινίσεις του Υπουργού τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Κύριε Υπουργέ, κυρίες και κύριοι συνάδελφοι, σήμερα στις 10 Μαρτίου μπαίνει προς συζήτηση στην Επιτροπή το νομοσχέδιο με τίτλο «Διαχείριση, έλεγχος και εφαρμογή αναπτυξιακών παρεμβάσεων για την προγραμματική περίοδο 2021 -2027», σύσταση «Ανώνυμης Εταιρείας Εθνικό Μητρώο Νεοφυών Επιχειρήσεων» και άλλες διατάξεις» του Υπουργείου Ανάπτυξης και Επενδύσεων. Το νομοσχέδιο αυτό συζητιέται εδώ, στη Βουλή, σε μία εξαιρετικά δυσμενή περίοδο για το παγκόσμιο γίγνεσθαι. Ο πόλεμος στην Ουκρανία έχει συνταράξει την ανθρωπότητα και δημιουργεί τεκτονικές αλλαγές σε παγκόσμιο κοινωνικοοικονομικό επίπεδο.

Στη χώρα μας τα πράγματα, δυστυχώς, δεν πάνε καλά και αυτό δεν είναι απόρροια, προφανώς, μόνο της κρίσης στην Ουκρανία. Πριν λίγο, κ. Υπουργέ, ανακοινώθηκαν τα στοιχεία του πληθωρισμού του Φεβρουαρίου που, δυστυχώς, είναι τα υψηλότερα των τελευταίων ετών. Η ακρίβεια εδραιώθηκε και η μετατροπή της από προσωρινό σε μόνιμο φαινόμενο απαιτεί μεσοπρόθεσμες και οριζόντιες πλέον λύσεις. Συγχρόνως, γινόμαστε μάρτυρες των συνεχόμενων λουκέτων στις επιχειρήσεις, που αυξήθηκαν με την έλευση της ενεργειακής κρίσης. Εδώ θέλω να ξεκαθαρίσω πως θεωρώ ότι η κρίση στις ανατιμήσεις και στην ακρίβεια είναι απόρροια, κατά κύριο λόγο, της ενεργειακής κρίσης και εκεί πρέπει να επικεντρωθούμε. Μιας γενικότερης κρίσης που δεν επιτρέπει στον μικρομεσαίο επιχειρηματία να βάλει, όπως ακριβώς θέλει αυτός, το κλειδί στην πόρτα της επιχείρησής του, που δεν επιτρέπει τον αγρότη να καλλιεργήσει, ενώ παράλληλα και οι κτηνοτρόφοι δηλώνουν απεγνωσμένοι, κάνοντας λόγο για συνθήκες που δημιουργούν προβλήματα βιωσιμότητας, οι οποίες έχουν να κάνουν με το υψηλό κόστος παραγωγής, με τις ζωοτροφές και την ενέργεια.

Δώσατε, ως Κυβέρνηση, μία αύξηση στον κατώτατο μισθό, η οποία κατά πολύ απορροφάται από τις συνεχείς αυξήσεις στα προϊόντα. Αυτή τη στιγμή, όλοι οι πολίτες αντιμετωπίζουν δυσκολίες άσκησης του επαγγέλματός τους σε ένα άστατο οικονομικά περιβάλλον. Απανωτές είναι οι αυξήσεις σε νοικοκυριά, αλλά και επαγγελματίες, με την καταιγίδα των ανατιμήσεων, ειδικά στο ενεργειακό κόστος και στα βασικά είδη διατροφής που βιώνει το τελευταίο εξάμηνο και η χώρα μας, και αυτό δεν λέει να κοπάσει. Φτάσαμε πολύ γρήγορα στο σημείο όπου, από τη μία πλευρά, οι παραγωγοί κρούουν τον κώδωνα του κινδύνου τονίζοντας ότι το κόστος παραγωγής έχει εκτοξευθεί, ενώ, από την άλλη πλευρά, τα χτυπήματα είναι συνεχή για τους καταναλωτές, αφού οι τιμές των προϊόντων και της ενέργειας εξανεμίζουν τα όποια εισοδήματα.

Από το καλοκαίρι ως Κίνημα Αλλαγής, ως ΠΑΣΟΚ, βλέπαμε τι έρχεται και το λέγαμε εδώ Κοινοβουλευτικά. Από το καλοκαίρι ζητούσαμε μέτρα προστασίας, ιδιαίτερα για τους ευάλωτους, και η απάντηση η οποία πήραμε ήταν καθυστερημένα ημίμετρα, αποσπασματικά επιδόματα για λίγους και νομοσχέδια τα οποία δεν ήταν στην καρδιά του προβλήματος που αντιμετωπίζουμε αυτήν τη στιγμή. Όμως, χρειάζονται πλέον και είναι ανάγκη για μεγάλες αλλαγές σε αυτή την κρίσιμη περίοδο. Στο πλαίσιο αυτών ακριβώς των αλλαγών, βλέπουμε και το ΕΣΠΑ της νέας Προγραμματικής Περιόδου 2021-2027, που οφείλει να αποτελέσει βασικό εργαλείο διασφάλισης της κοινωνικής συνοχής και της δίκαιης ανάπτυξης. Χρειάζεται, λοιπόν, να διαδραματίσει θεμελιώδη ρόλο στην υλοποίηση δημοσίων πολιτικών, που θα απευθύνονται στα ολοένα αυξανόμενα προβλήματα φτώχειας, της ανισότητας και του κοινωνικού αποκλεισμού. Η διασφάλιση της καθολικής πρόσβασης στο δημόσιο σύστημα υγείας, η προστασία της εργασίας, η ενίσχυση της απασχόλησης, η αντιμετώπιση του ενεργειακού ζητήματος, η ενδυνάμωση των δημόσιων εκπαιδευτικών δομών όλων των βαθμίδων και η προστασία των ευάλωτων κοινωνικών ομάδων, είναι ορισμένα από τα πεδία που πρέπει να τεθούν στο επίκεντρο των πολιτικών που θα χρηματοδοτηθούν από τις δομές και τα εργαλεία που περιγράφονται στο υπό επεξεργασία νομοσχέδιο. Άλλωστε και τα προαναφερθέντα πεδία πολιτικής αποτελούν και δείκτες ουσιαστικής σταθερότητας και ανάπτυξης.

Σύμφωνα, λοιπόν, με το παραπάνω πλαίσιο, θεωρούμε ότι αποτελεί αστοχία της αρχιτεκτονικής του νέου ΕΣΠΑ η απουσία Τομεακών Προγραμμάτων, που θα συμβάλουν στην αντιμετώπιση των ανωτέρω προβλημάτων, όπως ενδεικτικά αναφέρω για την υγεία, έπειτα μάλιστα από τις ιδιαίτερες και πρωτόγνωρες συνθήκες που πέρασε και που περνά η ίδια η χώρα μας. Το ζήσαμε σχετικά πρόσφατα με τον Προϋπολογισμό. Υπήρξε η ευκαιρία να θωρακίσετε το ΕΣΥ και δεν το κάνατε. Είχατε την ευκαιρία να αντιμετωπίσετε την ακρίβεια και την ενεργειακή κρίση και πάλι δεν προχωρήσετε στις ενέργειες οι οποίες έπρεπε να γίνουν, τουλάχιστον στοχευμένα.

Θα ήθελα να θέσω ένα ακόμα ζήτημα, καθώς θεωρώ πως θα υπάρχει χρόνος και δυνατότητα να συζητήσουμε περαιτέρω και διεξοδικά κάποια επιπλέον τεχνικά και μη ζητήματα. Το γεγονός ότι δεν τεκμηριώνεται πουθενά, είτε στο σχέδιο νόμου είτε στην Αιτιολογική Έκθεση, η δημιουργία μια νέας υπηρεσίας για τα λεγόμενα Προγράμματα Interreg, όταν υπάρχει ειδική υπηρεσία διαχείρισης εδώ και 17 χρόνια, αν δεν κάνω λάθος, η οποία επανειλημμένα έχει χρησιμοποιήσει τέτοια προγράμματα. Επίσης και είναι σημαντικό, κ. Υπουργέ, είναι προφανές πως μπορεί να θέλετε να κάνετε οποιεσδήποτε αλλαγές, αλλά μην ξεχνάμε πως είναι μια υπηρεσία που εδρεύει στη Θεσσαλονίκη και που συνεισφέρει ουσιαστικά στην ισόρροπη περιφερειακή ανάπτυξη και την ευρωπαϊκή συνεργασία σε εθνικό διαβαλκανικό και ευρωπαϊκό επίπεδο, ενώ παράλληλα αποτελεί και μια μονάδα δημόσιας διοίκησης που ενισχύει την περιφερειακή πολιτική καθώς πληροί τις προϋποθέσεις στις χώρες της ΕΕ να μην εδρεύουν στις πρωτεύουσες των χωρών. Η δημιουργία μια νέας υπηρεσίας, εκτός από επιπρόσθετες δαπάνες, τις οποίες πρέπει να αποφύγουμε διακαώς, θα δημιουργήσει όπως καταλαβαίνετε και αναπόφευκτες αναταράξεις κατά τη μετάβαση και παράδοση των Προγραμμάτων από τη σημερινή στην επόμενη υπηρεσία. Επιπλέον, δεν καθίσταται σαφές ποια θα είναι η διαδικασία αυτή και σε ποιο βαθμό θα επηρεαστούν οι εργασιακές συνθήκες στο υπάρχον προσωπικό. Άρα, μπορεί να είμαστε υπέρ στον εκσυγχρονισμό του, στις αλλαγές του, όμως, θέλω να κρατήσετε, ακόμα και στις λειτουργίες που μπορεί να είχε μία τέτοια υπηρεσία όπως το Interreg, το πολύ σημαντικό σημείο ότι είναι μια από τις ελάχιστες υπηρεσίες που εδρεύουν αυτή τη στιγμή στην πόλη της Θεσσαλονίκης και είναι σημαντικό να αποκεντρώνουμε αυτόν το χαρακτήρα.

Κύριε Υπουργέ, δεν στεκόμαστε απέναντι σας σε κάθε τι που φέρνετε προς ψήφιση. Για του λόγου το αληθές, θα αναφέρω ότι θεωρούμε ιδιαίτερα θετική εξέλιξη την ενίσχυση του ρόλου των τοπικών εδαφικών και αστικών αρχών, που έχει ξεκινήσει από την προηγούμενη περίοδο του 2014-2020 και συνεχίζεται στην προγραμματική περίοδο 2021-2027, με τη δυνατότητα ορισμού τους ως ενδιάμεσους φορείς διαχείρισης, τόσο για την υλοποίηση στρατηγικών ολοκληρωμένης χωρικής ανάπτυξης, όσο και μέσα από τη συμμετοχή τους σε ομάδες τοπικής δράσης κατά την υλοποίηση των ΤΑΠ ΤοΚ. Παρ’ όλα αυτά είναι ένας ρόλος καινούργιος για τους δήμους και έχει διαπιστωθεί ότι προκύπτουν ζητήματα τεχνογνωσίας και επάρκειας ανθρώπινου δυναμικού, βάσει και της εμπειρίας της προηγούμενης Προγραμματικής περιόδου 2014-2020. Έχει, λοιπόν, καταγραφεί ότι δεν βρίσκονται όλοι οι δήμοι στο ίδιο επίπεδο τεχνικής και διαχειριστικής ετοιμότητας και ικανότητας. Έτσι, έχοντας ως βάση την προηγούμενη Προγραμματική περίοδο να αναγνωρίσει τις όποιες αδυναμίες, ο οριζόντιος στόχος θα έπρεπε να είναι η ενδυνάμωση της Τοπικής Αυτοδιοίκησης και η διασφάλιση της ισότιμης πρόσβασης στο διαχειριστικό πλαίσιο του ΕΣΠΑ.

Συνεπώς, εκτιμούμε ότι απαιτούνται παράλληλες ενέργειες και τεχνική βοήθεια, δηλαδή πόροι, για την ενίσχυση του ανθρώπινου δυναμικού των υπηρεσιών και των υποδομών των δήμων, με εξειδίκευση στη διαχείριση και υλοποίηση συγχρηματοδοτούμενων έργων ώστε να στηριχθεί η επιτυχία του ρόλου των δήμων που θα αναλάβουν ως ενδιάμεσος φορέας διαχείρισης ή θα συμμετέχουν σε ΟΤΘ. Η ενημέρωση και η πληροφόρηση της Τοπικής Αυτοδιοίκησης, μέσω της εκπόνησης οδηγών διοργάνωσης ενημερωτικών συναντήσεων για το περιεχόμενο και τις διαδικασίες του νέου ΕΣΠΑ. Η ενίσχυση της Τοπικής Αυτοδιοίκησης και της διαδημοτικής συνεργασίας αδιαμφισβήτητα θα συντελέσουν στη μεταφορά τεχνογνωσίας, στη διάχυση της πληροφόρησης και στην ανάδειξη καλών πρακτικών.

Κύριε Υπουργέ, κυρίες και κύριοι συνάδελφοι, αναμένουμε την ακρόαση των φορέων και ελπίζουμε ότι τόσο οι παρεμβάσεις, οι οποίες κάνουμε σήμερα εδώ, όσο και αυτές οι οποίες θα γίνουν στις επόμενες συνεδριάσεις να μη βρουν κλειστά αυτιά. Ιδιαίτερα σε μία περίοδο που διανύουμε τόσο δύσκολες στιγμές, που αντιμετωπίζει τόσο η χώρα, όσο και ολόκληρο το οικοδόμημα της ΕΕ οφείλουμε να εργαστούμε συλλογικά για το κοινό καλό της χώρας μας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κυρίες και κύριοι συνάδελφοι. Για την Τρίτη στις 10.00 ο πρωί οι φορείς που θα καλέσουμε είναι, η ΚΕΔΕ, η ΕΝΠΕ, η ΠΕΔΑ, η ΕΣαμεΑ, η ΜΟΔ, ο Σύλλογος Εργαζομένων ΜΟΔ, ο Σύλλογος Αποσπασμένων στη ΜΟΔ αν και εδώ θεωρώ ότι είναι λίγο πλεονασμός, αφού οι αποσπασμένοι δεν είναι εργαζόμενοι στη ΜΟΔ, δεν εντάσσονται στον ίδιο σύλλογο, πρέπει να έρθουν και οι δύο;

Διευκρινίστε το, εν πάση περιπτώσει, μήπως δεν χρειάζονται.

Επίσης, θα καλέσουμε τον ενδιάμεσο φορέα Επιχειρησιακού Προγράμματος «Ανταγωνιστικότητα και Επιχειρηματικότητα», την Ελληνική Αναπτυξιακή Εταιρεία, το Εθνικό Συμβούλιο Έρευνας, Τεχνολογίας και Καινοτομίας, το Πανελλήνιο Σωματείο Στελεχών Εργαζομένων στο ΕΣΠΑ, το ΓΕΩΤΕΕ, την ΠΟΓΕΔΙΝ, τους εκπροσώπους εργαζομένων στην Ειδική Υπηρεσία Διαχείρισης των Ευρωπαϊκών Προγραμμάτων του στόχου «Ευρωπαϊκή Εδαφική Συνεργασία», την Κεντρική Ένωση Επιμελητηρίων, την Πανελλήνια Ένωση Νέων Αγροτών, τη Νέα ΠΑΣΕΓΕΣ, το Σύλλογο Εργαζομένων στο ΕΣΠΑ, την Ελληνική Συνομοσπονδία Εμπορίου και Επιχειρηματικότητας (ΕΣΕΕ) και την ΓΣΕΒΕΕ, που είναι περί τους 20.

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)**: Κύριε Πρόεδρε, μία παρέμβαση σε συνέχεια αυτού που είπε ο κ. Υπουργός προηγουμένως. Επειδή είναι σημαντικό και το άκουσα προσεκτικά αυτό που ανέφερε, θα ήθελα παρακαλώ για να υπάρχει εναρμόνιση λόγων και πράξεων να μάθω το εξής.

Φαντάζομαι ότι υπάρχει κάποια αλληλογραφία με την DG-REGIO. Για να μην υπάρχει αυτή σε συνέχεια στις υπόλοιπες Επιτροπές θα ήθελα να απαλειφθεί αυτό το εδάφιο της ασκούμενης από εμάς κριτικής, ένα έγγραφο το οποίο να αποδεικνύει την ντιρεκτίβα η οποία διαμορφώνεται, έστω και ως την Ελλάδα πρώτη χώρα από ό,τι αναφέρεστε. Θα είναι πολύ σημαντικό αυτό και να το γνωρίζουμε και να πράξουμε ανάλογα στην πορεία. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κατανοητό. Τον λόγο έχει ο Υφυπουργός Ανάπτυξης και Επενδύσεων, κ. Τσακίρης, για διευκρινήσεις.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Επαναλαμβάνω ότι είναι υπό σύσταση -και θα το φέρουμε- της Ευρωπαϊκής Επιτροπής και έχει σχέση και με αυτό που είπατε ότι δεν υπάρχει το Πρόγραμμα το ΜΔΤ, δηλαδή, η Μεταρρύθμιση του Δημοσίου Τομέα. Αυτό το επιχειρησιακό Πρόγραμμα δεν υπάρχει στο νέο ΕΣΠΑ όχι γιατί δεν το θέλαμε εμείς, αλλά γιατί δεν υπάρχει σε ευρωπαϊκό επίπεδο. Θεωρητικά επειδή το ΕΣΠΑ πανευρωπαϊκά ακολουθεί την ευρωπαϊκή πολιτική, η φυσική Μεταρρύθμιση του Δημοσίου Τομέα έχει τελειώσει, όπως έχει τελειώσει και η επιδότηση για παράδειγμα των στερεών αποβλήτων. Οτιδήποτε έχει μείνει ως Μεταρρύθμιση Δημοσίου Τομέα θεωρείται ψηφιακή και μόνο, αυτή είναι επιλέξιμη και για αυτό πάει στο Επιχειρησιακό Πρόγραμμα, το ψηφιακό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)**: Υπάρχει, δηλαδή, κάποιοι έγγραφο που τεκμαίρει αυτά που λέτε;

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):**Βέβαια, ουσιαστικά μέσα από συζήτηση και τον Ευρωπαϊκό Κανονισμό με τη DG-REGIO.

Δύο ακόμα πάρα πολύ γρήγορα θέματα. Είπατε για τη διαβούλευση. Σε ό,τι αφορά τα επιχειρησιακά Προγράμματα του ΕΣΠΑ και ειδικά το Πρόγραμμα για τις Μικρομεσαίες Επιχειρήσεις, κάναμε διαβούλευση στη μέγιστη δυνατή διάρκεια που μας επέτρεπε και ο Κανονισμός και διαβουλευθήκαμε με όλους τους φορείς, κοινωνικούς εταίρους, την αγορά, έτσι ώστε το Πρόγραμμα που έχουμε καταθέσει στην Ευρωπαϊκή Επιτροπή για έγκριση να έχει τη μεγαλύτερη δυνατή συναίνεση.

Για το τελευταίο που αναφέρατε για τους ορκωτούς λογιστές, θα ήθελα να σας αναφέρω ότι η διάταξη αυτή για τους ορκωτούς λογιστές υπάρχει και στον προηγούμενο νόμο τον 4314 και μάλιστα αυτό έγινε με ντιρεκτίβα της Ευρωπαϊκής Επιτροπής και εντάχθηκε στο ν.4314/2016 επί Κυβέρνησης ΣΥΡΙΖΑ. Ήταν πάλι κάτι ευρωπαϊκό το οποίο και εσείς νομίζω αποδεχθήκατε και το εντάξετε στον νόμο και εμείς το διατηρήσαμε, γιατί αυτό θέλει η ΕΕ σε ό,τι αφορά το out sourcing της πιστοποίησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Γεωργιάδης.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**Να προσθέσω ότι ασφαλώς σε επόμενες συνεδριάσεις θα φέρουμε και σχετικά mail όσον αφορά το πρώτο κομμάτι, γιατί αποτελεί - επαναλαμβάνω – σύσταση της DG-REGIO.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε τον Υπουργό και τον Υφυπουργό για τις διευκρινίσεις και συνεχίζουμε τη διαδικασία δίνοντας τον λόγο στην Ειδική Αγορήτρια του ΚΚΕ κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια Κ.Κ.Ε.):** Ευχαριστώ κ. Πρόεδρε.

Το παρόν νομοσχέδιο είναι διαχειριστικό για τους Ευρωκοινοτικούς Πόρους που προέρχονται από το Ευρωπαϊκά Διαθρωτικά και Επενδυτικά Ταμεία για την νέα χρονική περίοδο 2021-2027, σύμφωνα με τους κανονισμούς της ΕΕ, με την οποία συμφωνείτε όλοι. Βέβαια, αυτά είναι χρήματα των λαών που όμως μέσω του πολυετούς προϋπολογισμού της ΕΕ και των Εθνικών Προϋπολογισμών των κρατών-μελών δεν επιστρέφουν –εκτός από λίγα ψίχουλα- για την ικανοποίηση των αναγκών τους. Αποτελούν, ωστόσο, πακτωλό χρημάτων για τις ανάγκες και τις τσέπες των επιχειρηματικών ομίλων. Αν σκεφτεί κανείς που πήγαν όλα τα προηγούμενα χρόνια οι πόροι των Ταμείων από τα ΜΟΠ, από τα «πακέτα Ντελόρ», τα ΕΣΠΑ, την ΚΑΠ και αν αναρωτηθεί για το αν βελτιώθηκε η ζωή τους ή χειροτέρεψε, τότε καταλαβαίνει που θα πάνε οι πόροι και αυτών των Ταμείων για την περίοδο 2021-2027.

Εξάλλου, μερικά Προγράμματα αποτελούν «γέφυρα» με τα προηγούμενα πολυετή Προγράμματα με τη διανομή των κεφαλαίων τους να έχει ήδη αποφασιστεί και καθοριστεί. Διαμορφώθηκε σε συνθήκες, επιβράδυνσης της οικονομίας της ΕΕ, λίγο πριν την επιβράδυνση της νέας καπιταλιστικής κρίσης. Αποτυπώνονται οι αναγκαίες προσαρμογές της στρατηγικής της ΕΕ στις νέες συνθήκες μεγάλου μεγέθους υπερσυσσώρευσης κεφαλαίου, εξασθένισης της ΕΕ στο επίπεδο οικονομικού ανταγωνισμού με ΗΠΑ και Κίνα, που με τον ιμπεριαλιστικό πόλεμο αυτό θα ενταθεί, αλλά και από την όξυνση της ανισομετρίας στο εσωτερικό της ΕΕ.

Επίκεντρο είναι η χρηματοδότηση της πράσινης ανάπτυξης, της ψηφιακής οικονομίας, της έρευνας και τεχνολογίας και της ΚΑΠ, που δεν υπήρχε στο αρχικό σχέδιο το οποίο ήταν αναρτημένο. Ταυτόχρονα, υπάρχει δέσμευση των κρατών-μελών στην μεταρρυθμιστική ατζέντα που υπαγορεύεται από τις ανάγκες του κεφαλαίου σηματοδοτώντας φτώχεια, ανεργία και μεγάλους κινδύνους συνολικά για τον λαό. Τα βιώνουμε ήδη και υπάρχει και η συνέχεια της χειροτέρευσης. Η λαϊκή οικογένεια διαπιστώνει για ακόμα μια φορά, ότι δεν θα την σώσουν τα μεγάλα πακέτα κρατικής και κοινοτικής χρηματοδότησης. Αντίθετα, αυτά συνοδεύονται ήδη με σκληρές αντεργατικές δεσμεύσεις, εφαρμογή ελαστικών σχέσεων εργασίας, συμβασιούχοι που απασχολούνται μέσω προγραμμάτων ΕΣΠΑ σε παιδικούς σταθμούς και αλλού και βέβαια καλύπτουν μόνιμες οργανικές θέσεις, αλλά και αυτοί οι εργαζόμενοι είναι μέσα στην αβεβαιότητα. Τα ίδια σε μια σειρά δημοσίων τομέων υγείας, παιδείας, κοινωνικής πρόνοιας και άλλα.

Είναι χαρακτηριστικό, ότι εργαζόμενοι σε δημόσιες δομές και υπηρεσίες, Υπουργεία, σχολεία, νοσοκομεία, δήμους κ.λπ. είναι στο ίδιο αντικείμενο εργασίας από 5 έως και 20 συνεχή έτη εργασίας με συμβάσεις ορισμένου χρόνου που ανανεώνονται διαρκώς, υπονομεύουν την μόνιμη και σταθερή δουλειά με δικαιώματα, ανακυκλώνουν την ανεργία, καλλιεργούν το αίσθημα των μειωμένων απαιτήσεων στους εργαζόμενους, γενικεύουν τις ελαστικές σχέσεις εργασίας, τη προσωρινή μερική απασχόληση, επιβάλλουν καθεστώς εργασιακής ομηρίας, σε χιλιάδες εργαζόμενους από τις εκάστοτε Κυβερνήσεις και τις τοπικές διοικήσεις που τους χρησιμοποιούν σαν μοχλό πίεσης ενάντια στους μισθούς, στα δικαιώματα, στις διεκδικήσεις άλλων εργαζομένων. Εξάλλου και αυτός ο πακτωλός χρήματος στους ομίλους θα φορτωθεί με νέα φορολογικά βάρη και περικοπές κοινωνικής πολιτικής στις πλάτες του λαού. Ακόμα και η στοιχειώδες πρωτοβάθμια φροντίδα υγείας θα παραδοθεί στο μεγάλο κεφάλαιο και οι χιλιάδες νεκροί από την πανδημία θα μας παρουσιάζονται σαν φυσικό φαινόμενο. Τελικά, η ανάπτυξη είναι μια και μοναδική στον καπιταλισμό, είναι άδικη και ταξική. Έχει συγκεκριμένα χαρακτηριστικά και σιδερένιους νόμους που δεν αλλάζουν και δεν αμφισβητούνται παρά μόνο με τον μαζικό αγώνα που στοχεύει στην ανατροπή τους.

Τα Προγράμματα, λοιπόν, της περιόδου 2021-2027 είναι συγκεκριμένα. Περιλαμβάνουν το ΕΣΠΑ 2021-2027 με 7 τομεακά Προγράμματα και 13 περιφερειακά τα οποία χρηματοδοτούνται από ένα ή περισσότερα Ταμεία, το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής. Από ένα τομεακό Πρόγραμμα που παίρνει χρηματοδοτική στήριξη από το Ταμείο Δίκαιης Μετάβασης και που εσείς το ονομάζεται Δίκαιη Αναπτυξιακή Μετάβαση. Δίκαιη για το κεφάλαιο, βέβαια, και όχι για τον λαό. Ένα τομεακό Πρόγραμμα που έχει χρηματοδοτική στήριξη από το Ευρωπαϊκό Ταμείο Θάλασσας, Αλιείας και Υδατοκαλλιέργειας -γι’ αυτό το Πρόγραμμα είχαμε

την ευκαιρία να μιλήσουμε αναλυτικά στην Επιτροπή Περιφερειών και είχε πράγματι ενδιαφέρον και που αναδείκνυε πού πηγαίνουν οι πόροι- αλλά και από το πλαίσιο του στόχου Ευρωπαϊκή Εδαφική Συνεργασία με 13 προγράμματα.

Δεύτερον, είναι τα Ταμεία Μετανάστευσης και Εσωτερικών Υποθέσεων 2021 - 2027. Εδώ και τα 3 Προγράμματα που περιλαμβάνονται έχουν στήριξη από το Ταμείο Ασύλου Μετανάστευσης και Ένταξης, από το Ταμείο Εσωτερικής Ασφάλειας και επίσης, χρηματοδοτική στήριξη της διαχείρισης των συνόρων και την πολιτική των θεωρήσεων. Θα είχε ενδιαφέρον κανείς να συζητήσει ξεχωριστά για το καθένα. Τα αναφέρω, όμως, γιατί στη διαβούλευση είχατε αναρτήσει και δεν συμπεριλαμβανόταν -το προσθέσατε τώρα- το Στρατηγικό Σχέδιο για την Κοινή Αγροτική Πολιτική που χρηματοδοτείται από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης. Σε αυτό το σημείο να πω πως είχαμε συζητήσει επανειλημμένα στην Επιτροπή μας, τόσο με τον κ. Βορίδη, όσο και τον κ. Λιβανό. Δεν ξέρω αν έχει ολοκληρωθεί αυτή η μεταφορά, πώς και γιατί καθυστέρησε. Ωστόσο, το κύριο δεν είναι η διαχείριση, που βεβαίως είναι ενιαία, αλλά ο προσανατολισμός αυτών των ταμείων και χρηματοδοτήσεων. Τα περισσότερα δεν είναι καινούργια, αλλά έχουν παρελθόν και εύκολα μπορεί κανείς να δει ποιον ωφελούν, ποιον έχουν ευνοήσει, ποιος είναι ο κερδισμένος, ποιος είναι ο χαμένος.

Για παράδειγμα, το Ταμείο Δίκαιης Μετάβασης. Ρυθμίζει ζητήματα απολιγνιτοποίησης προκειμένου να προωθηθούν οι πράσινες μπίζνες από τους ομίλους των ΑΠΕ αλλάζοντας προς το χειρότερο τη ζωή των κατοίκων ολόκληρων περιοχών. Οι επιχειρηματικοί όμιλοι της πράσινης ενέργειας μεταβαίνουν σε ένα νέο πεδίο επενδύσεων που τους υπόσχεται τεράστια κέρδη και μάλιστα, μεταβαίνουν με την ολόπλευρη φροντίδα του κράτους και όλων των Κυβερνήσεων. Γιατί όλοι σας συμφωνείτε και ας κάνει ο ΣΥΡΙΖΑ δήθεν τον προβληματισμένο, να πάει λίγο πιο αργά η απολιγνιτοποίηση, όταν τη βοήθησε και την ψήφισε με χέρια και με πόδια. Δέχεται, βέβαια, την πίεση γιατί την ίδια στιγμή δεκάδες χιλιάδες εργαζόμενοι της λιγνιτικής ηλεκτροπαραγωγής μεταβαίνουν στο δρόμο της ανεργίας και της ανασφάλειας. Μαζί μεταβαίνουν τα λαϊκά νοικοκυριά μαζί με τους μικρομαγαζάτορες και τους αυτοαπασχολούμενους των λιγνιτικών περιοχών και όλοι αυτοί μαζί μεταβαίνουν στον κόσμο της ακόμα μεγαλύτερης ακρίβειας του ηλεκτρικού ρεύματος, στο δύσκολο δρόμο της ενεργειακής φτώχειας, και θα μου συγχωρέσετε την έκφραση, γιατί ο κόσμος σήμερα είναι στα «κάγκελα» από την εκτόξευση των τιμών στην ενέργεια και τα καύσιμα που δεν είναι αποτέλεσμα μόνο του ιμπεριαλιστικού πολέμου στην Ουκρανία που η Κυβέρνηση το χρησιμοποιεί ως βολικό άλλοθι.

Αυτό είναι το αποτέλεσμα της πολιτικής απελευθέρωσης της ενέργειας και της πράσινης μετάβασης, απολιγνιτοποίηση, χρηματιστήριο ρύπων κ.λπ., που βήμα-βήμα υλοποιήσατε οι Κυβερνήσεις, καθιστώντας έτσι το πανάκριβο φυσικό αέριο ως στρατηγικό καύσιμο και το κάνατε και εσείς και οι προηγούμενοι. Αποκαλύπτεται, σε όλο το μεγαλείο της, η υποκρισία της ΕΕ και των Κυβερνήσεων που προώθησαν αυτή τη στρατηγική στο όνομα της προστασίας του περιβάλλοντος, ενώ ο πραγματικός στόχος ήταν η προώθηση των ανταγωνιστικών σχεδίων της ΕΕ και των ομίλων της πράσινης ενέργειας, που τώρα επιταχύνονται με πρόσχημα τον πόλεμο και τις κυρώσεις στη Ρωσία και που θα φέρουν ακόμα μεγαλύτερη ενεργειακή φτώχεια για τα λαϊκά στρώματα. Θα σας πω ότι στο πλαίσιο αυτό δεν υπάρχει κάποια φιλολαϊκή διαχείριση, όπως ισχυρίζεται ο ΣΥΡΙΖΑ και άλλα Κόμματα, που έχουν υπηρετήσει εδώ και χρόνια με συνέπεια αυτή την πολιτική. Εμείς, με την ευκαιρία αυτή το λέμε καθαρά, ότι η λύση είναι η διεκδίκηση για άμεσα μέτρα ανακούφισης, όπως είναι η κατάργηση των φόρων στα καύσιμα και σε άλλα είδη λαϊκής κατανάλωσης, οι αυξήσεις στους μισθούς συνυφασμένη με τον αγώνα να πάψει η ενέργεια να αποτελεί εμπόρευμα που οι λαοί πληρώνουν πολύ ακριβά, ακόμα και με το αίμα τους.

Ακόμα για το Στρατηγικό Σχέδιο της ΚΑΠ που στο νομοσχέδιο καθορίζονται οι Αρχές που εμπλέκονται στις χρηματοδοτήσεις και οι αρμοδιότητές τους, οι επιτροπές χρηματοδότησης, η επιλεξιμότητα των δαπανών, οι μορφές στήριξης γενικά, η κρατική χρηματοδότηση μέσω Προγραμμάτων Δημοσίων Έργων. Ωστόσο, θα ήθελα να θυμίσω ότι ήταν η πρώτη κοινή πολιτική της ΕΕ, γι’ αυτό και είχε το μεγαλύτερο ποσοστό στον Προϋπολογισμό της και μετά μειώθηκε, γιατί ακολούθησαν και άλλες κοινές πολιτικές με αντίστοιχα Ταμεία, όπως της Μετανάστευσης και άλλα. Όμως, η ΚΑΠ, έχει συγκεκριμένες στοχεύσεις, όπως τη συγκέντρωση γης και παραγωγής, ένταση της «καταλήστευσης» των όσων βιοπαλαιστών αγροτών καταφέρνουν να επιβιώσουν για να παρέχουν φθηνές πρώτες ύλες στους ομίλους της μεταποίησης και της εμπορίας, μεγαλύτερο έλεγχο της παραγωγής από τα μονοπώλια, τη βελτίωση ανταγωνιστικότητας ενωσιακών μονοπωλίων και εμπόδια σε ανταγωνιστικές δυνάμεις και λοιπά. Εάν δούμε από το 1981 μέχρι σήμερα, αυτά τα 41 χρόνια στη χώρα μας, όχι μόνο δεν βελτιώθηκε η ζωή και το εισόδημα των μικρομεσαίων αγροτών -βεβαίως, δεν ήταν αυτός ο στόχος- αλλά μεγάλος αριθμός έχει ξεκληριστεί, που σημαίνει ότι τα περίπου 2 δις, δεν ήταν για τη μικρομεσαία αγροτιά, αλλά για τους μεγαλοαγρότες και μεταποιητές. Το καινούργιο που φέρνει η Νέα ΚΑΠ, είναι, ότι τα Προγράμματά της διαμορφώνονται με βάση στρατηγικό σχέδιο που εκπονεί το κάθε κράτος-μέλος, δεσμευόμενο όμως να βρίσκεται εντός των κατευθυντήριων γραμμών και του πλαισίου της ΕΕ. Το στρατηγικό σχέδιο ελέγχεται από την ΕΕ, τόσο κατά την εκπόνησή του όσο και για το κατά πόσο υλοποιούνται οι γενικοί στόχοι που έχουν τεθεί.

Συνεπώς ΚΑΠ, Κοινή Αγροτική Πολιτική, θα πει διεθνοποιημένος μονοπωλιακός καπιταλισμός και η διαχρονική εφαρμογή της έχει οδηγήσει σε συγκεκριμένα αποτελέσματα, με την καταστροφή παραγωγικών δυνατοτήτων της χώρας, γιατί κριτήριο είναι το κέρδος. Για παράδειγμα, τώρα υπάρχει η ανησυχία για το μαλακό σιτάρι λόγω του ιμπεριαλιστικού πολέμου και της επέμβασης της Ρωσίας στην Ουκρανία. Αλλά η Ελλάδα στις δεκαετίες εφαρμογής της ΚΑΠ από πλεονασματική χώρα, έγινε ελλειμματική, αφού επιδοτούσαν «το θάψιμο» των προϊόντων, το ξερίζωμα των καλλιεργειών, την καταστροφή των εργοστασίων, όπως έγινε με τη βιομηχανία ζάχαρης και άλλα. Θα μπορούσαμε να είχαμε αυτάρκεια σε μια σειρά από προϊόντα και στο μαλακό σιτάρι. Ωστόσο ο μηχανισμός των ευρωκοινοτικών επιδοτήσεων, προσανατολίζει στο τι θα καλλιεργήσεις και τι θα αφήσεις. Παραδείγματος χάρη, επιδοτεί γενναία το σκληρό σιτάρι που συνδέεται με τη βιομηχανία ζυμαρικών και με αυτό τον τρόπο, επιδοτεί μέσα από την τιμή τον μεταποιητή. Δεν ισχύει το ίδιο για το μαλακό σιτάρι που δεν το επιδοτεί.

Εξάλλου, οι βασικές πτωχεύσεις δεν κρύβονται, αναφέρονται καθαρά και στην Αιτιολογική Έκθεση. Όπως γράφετε, στους στόχους είναι η μείωση της γραφειοκρατίας και υποστήριξη των μεγάλων δικαιούχων. Τι το πιο ολοκάθαρο. Θα μπορούσα να αναφερθώ και να αναλύσω τον προσανατολισμό και τα άλλα ευρωκοινοτικά ταμεία και Προγράμματα που αναφέρατε και καθορίζουν το οργανόγραμμα των χρηματοδοτικών προγραμμάτων της περιόδου 2021-2027. Δεν θα το συνεχίσω. Δικαιούμαστε, όμως, να πούμε ότι κατά συνέπεια και αυτό, το καθαρά διαχειριστικό νομοσχέδιο, το καταψηφίζουμε με πολιτικούς όρους.

Θα ήθελα να πω ότι οι αλλαγές που φέρατε, τα Προγράμματα αυτά, έχουν επιπτώσεις σε ορισμένους εργαζόμενους, όπως και στην Ειδική Υπηρεσία Διαχείρισης (Interreg) που εδρεύει στη Θεσσαλονίκη και αντικαθίστανται με νέα υπηρεσία χωρίς να υπάρχει πρόβλεψη για ομαλή μετάβαση του προσωπικού στη νέα υπηρεσία. Βέβαια, οι εργαζόμενοι μέσα από το συλλογικό τους όργανο κάνουν προτάσεις, γιατί, αφενός χρειάζονται, έχουν πείρα και αφετέρου, δεν πρέπει να βρεθούν ξεκρέμαστοι και ειδικά τέτοιες εποχές. Πιστεύουμε ότι θα καλεστούν. Σας ρωτάμε, όμως, για τις αλλαγές που υπάρχουν σε σχέση με τον προηγούμενο νόμο του 2014, αν οι εργαζόμενοι θα βρεθούν σε ανασφάλεια ή παίρνετε ορισμένα μέτρα; Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε, κυρία Μανωλάκου.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσουμε επαναλαμβάνοντας πως είναι αδιανόητος ο τρόπος που νομοθετεί η Κυβέρνηση, αφού είναι εντελώς απαράδεκτο να καταθέτει συνεχώς σχέδια νόμου την Τρίτη το βράδυ, όπως για παράδειγμα το σημερινό, προκειμένου να συζητηθούν την Πέμπτη. Το γεγονός αυτό, τεκμηριώνει πως το εκάστοτε Υπουργείο είναι ανοργάνωτο, αφού ασφαλώς δεν πιστεύουμε πως το κάνει εσκεμμένα για να μη δώσει τον χρόνο στην Αντιπολίτευση να προετοιμαστεί σωστά. Με ανοργάνωτα Υπουργεία, πώς είναι δυνατόν να δρομολογηθούν ορθολογικά νομοσχέδια και πόσο μάλλον να κυβερνηθεί σωστά η Ελλάδα, που βαδίζει από το κακό στο χειρότερο, τουλάχιστον όσον αφορά την οικονομία της;

Αυτό που χρειάζεται η Ελλάδα -και το οποίο φαίνεται πως αδυνατεί να δρομολογήσει η Κυβέρνηση- είναι ο συνδυασμός μιας εθνικής πολιτικής ανάπτυξης με πραγματικά μακροπρόθεσμο ορίζοντα, 10 ετών και πάνω, λαμβάνοντας υπόψιν την ενεργειακή παράμετρο, το διεθνές γεωπολιτικό περιβάλλον, τα ανταγωνιστικά μας πλεονεκτήματα και τους κινδύνους που αντιμετωπίζουμε ως έθνος. Πριν από καθετί άλλο δε, πρέπει να σταματήσει το ξεπούλημα της δημόσιας περιουσίας μας από το Υπερταμείο που δεν ελέγχουμε εμείς, σύμφωνα και με την πρόσφατη απόφαση του ΣτΕ. Να διευκρινίσω δε, πως εμείς δεν είμαστε εναντίον των ιδιωτικοποιήσεων, με εξαίρεση βέβαια τις Κοινωφελείς και τις στρατηγικές μας επιχειρήσεις, αρκεί να παραμένει η παραγωγή στην Ελλάδα και να εισπράττονται οι σωστές τιμές, αφού προηγηθεί η εκτίμηση της αξίας τους, η εξυγίανσή τους και ο σωστός προγραμματισμός.

Η Κυβέρνηση ισχυρίζεται πως όλα τα προβλήματα της χώρας θα επιλυθούν μέσω των επενδύσεων. Όμως, συνεχίζεται η μείωση του παγίου κεφαλαίου της χώρας με στοιχεία από τα τέλη του 2020, αφού οι καθαρές επενδύσεις, δηλαδή αυτές που απομένουν, όταν αφαιρεθούν οι αποσβέσεις από τις ακαθάριστες επενδύσεις, παραμένουν αρνητικές. Αυτή είναι, δυστυχώς, η αλήθεια. Ειδικότερα, οι νέες ακαθάριστες επενδύσεις παγίου κεφαλαίου που προστέθηκαν στο υφιστάμενο απόθεμα του 2020 ήταν ύψους 19,3 δις ευρώ ή μόλις 11,7% του ΑΕΠ, δηλαδή, χαμηλότερες από τις αντίστοιχες που αναλώθηκαν το ίδιο έτος, ύψους 26,3 δις ευρώ ή 15,9% του ΑΕΠ, όπως θα καταθέσουμε και στα πρακτικά. Η ίδια εικόνα διαπιστώθηκε και το πρώτο εξάμηνο του 2021, όπου οι καθαρές επενδύσεις παρέμειναν αρνητικές. Γεγονός που μπορεί επίσης να διαπιστώσει κανείς από την πρόσφατη μελέτη της «διαΝΕΟσις» -εάν δεν πιστεύει εμάς βέβαια. Επομένως, τα περί αλλαγής του οικονομικού μοντέλου και ανόδου των επενδύσεων, είναι ένα ακόμη μεγάλο ψέμα από τα πολλά μέχρι σήμερα. Με τη συνολική μείωση των καθαρών επενδύσεων παγίου κεφαλαίου την περίοδο 2010-2020, να υπολογίζεται στα 93 δις ευρώ. Σε αυτό το ποσόν, θα έπρεπε να προσθέσουμε τη λογική ετήσια αύξησή τους, όπως στις άλλες χώρες της ΕΕ.

Σύμφωνα με τον Προϋπολογισμό του 2022, η άνοδος του ΑΕΠ θα στηριχθεί κυρίως στις επενδύσεις, με την αύξηση του ακαθάριστου σχηματισμού-τονίζουμε το ακαθάριστου σχηματισμού- παγίου κεφαλαίου να τοποθετείται στο 23,4%. Στην ουσία λοιπόν, στηρίζεται μόνο στα 4,5 δις ευρώ που υπολογίζει η Κυβέρνηση να εισπράξει από το Ταμείο Ανάκαμψης, κάτι που μένει να αποδειχθεί σημειώνοντας πως υπήρξε ήδη σημαντική υστέρηση απορρόφησης το 2021. Το μόνο ίσως θετικό στοιχείο είναι η άνοδος των εξαγωγών αγαθών, αν και εξουδετερώνεται όσον αφορά το εμπορικό ισοζύγιο και το ΑΕΠ. Από τι; Απλούστατα, από την ακόμη μεγαλύτερη άνοδο των εισαγωγών, λόγω του ανύπαρκτου πλέον παραγωγικού ιστού της χώρας μας, με αποτέλεσμα την εκτόξευση του εμπορικού μας ελλείμματος, όπως θα καταθέσουμε στα πρακτικά. Το γεγονός αυτό τεκμηριώνει πως η ανάπτυξη στην Ελλάδα, παραμένει μη βιώσιμη. Ακόμη και αυτή η ανάπτυξη που είχαμε παραμένει μη βιώσιμη. Θυμίζοντας πως γι’ αυτόν ακριβώς τον λόγο, επέβαλε το ΔΝΤ τη μείωση των εισοδημάτων και του ΑΕΠ μας με τα μνημόνια, λόγω των αντίστοιχων ελλειμμάτων δηλαδή του 2009.

Γενικότερα τώρα, παρά την άνοδο των εξαγωγών αγαθών, οι αντίστοιχες επενδύσεις δεν παρουσίασαν ανάλογη αύξηση, επειδή η πτώση των εγχώριων εισοδημάτων, ανάγκασε μεν τις επιχειρήσεις να αυξήσουν τις πωλήσεις τους στο εξωτερικό, για να αντισταθμίσουν το χαμένο τζίρο τους στο εσωτερικό, χωρίς όμως να αυξήσουν την παραγωγή οπότε και τις επενδύσεις τους. Με απλά λόγια, δεν αυξήθηκε ο τζίρος τους, δεν είχαν κανένα λόγο να επενδύσουν για να παράγουν περισσότερα και οι επενδύσεις είναι αυτό ακριβώς που μας ενδιαφέρει, που πρέπει να μας ενδιαφέρει. Παράλληλα και με δεδομένο την άνοδο των τιμών της ενέργειας, η κατάσταση επίσης θα επιδεινωθεί στον πρωτογενή τομέα ο οποίος υποφέρει επιπλέον από την αύξηση των τιμών των λιπασμάτων, των ζωοτροφών κ.ο.κ., ενώ

χωρίς φθηνή ενέργεια, κυρίως ως αποτέλεσμα του εγκλήματος της χωρίς σχέδιο πρόωρης απολιγνιτοποίησης, καθώς και του Χρηματιστηρίου Ενέργειας όπου υπάρχει απίστευτη αισχροκέρδεια, είναι αδύνατη η ανάπτυξη. Η μείωση του λιγνίτη στο μείγμα παραγωγής ενέργειας συνεχίστηκε άλλωστε το 2021, όπως θα καταθέσουμε στα πρακτικά. Σήμερα μόλις αυξήθηκαν, αν δεν κάνω λάθος, περίπου στο 14% στο μείγμα ενέργειας, μαζί με τις δηλώσεις σύμφωνα με τις οποίες το καρτέλ των τεσσάρων στην ενέργεια κερδοσκοπεί και το πληρώνουν οι καταναλωτές. Από την άλλη πλευρά, το ύψος των εξαγωγών έχει μικρή συμμετοχή στο ΑΕΠ, ενώ όπως είπαμε μειώνεται από τις εισαγωγές ως ο τελευταίος συντελεστής του ΑΕΠ. Ως εκ τούτου, δεν αποτελεί τη λύση που χρειάζεται επειγόντως η ελληνική οικονομία. Ως μοναδική ελπίδα παραμένει το Ευρωπαϊκό Ταμείο Ανάκαμψης, τα χρήματα όμως του οποίου έχουν μειωθεί ήδη πληθωριστικά.

Το χειρότερο όλων είναι η κατάρρευση της παραγωγικότητας των εργαζομένων μας, που βρίσκετε στην τελευταία θέση της ΕΕ, κυριολεκτικά μακράν από τις άλλες χώρες αφού βρίσκεται περίπου στο 67%, λόγω των χαμηλών επενδύσεων, όταν της Ιρλανδίας είναι στο 218%, όπως θα καταθέσουμε στα πρακτικά. Οπότε, καταλαβαίνει κανείς την τεράστια διαφορά. Αυτό σημαίνει πως στην ουσία είναι αδύνατη η αύξηση των μισθών των εργαζομένων. Όλα αυτά δε χαρακτηρίζονται από μιζέρια, όπως συνήθως ισχυρίζεται ο Υπουργός, αλλά από καθαρό ρεαλισμό.

Το νομοσχέδιο περιέχει στην ουσία διαδικαστικές, εφαρμοστικές ρυθμίσεις για τα νέα Κοινοτικά πακέτα, τα ΕΣΠΑ 2021-2027 και την ΚΑΠ. Ειδικότερα, στο άρθρο 1, ρυθμίζει τα από κοινού αναφερόμενα ως Ταμεία, δηλαδή, το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας. Εκτός αυτού, το νομοσχέδιο καλύπτει μεταναστευτικές δαπάνες που, αν είναι δυνατόν, πλέον υπάγονται στην ανάπτυξη. Πρώτον, το Ταμείο Ασύλου, Μετανάστευσης και Ένταξης, δεύτερον, το Ταμείο Εσωτερικής Ασφάλειας, τρίτον, το μέσον για την χρηματοδοτική στήριξη της διαχείρισης των συνόρων και την πολιτική των θεωρήσεων.

Επιπλέον, στα ΕΣΠΑ συμπεριλαμβάνονται και άλλες κοινωνικές δαπάνες, γεγονός που σημαίνει πως έχει ξεχαστεί πια ο χρυσός κανόνας των επενδύσεων, με την ΕΕ να ασκεί και κοινωνική πολιτική. Δυστυχώς, σε τέτοιου είδους δαπάνες αντί για επενδύσεις, σπαταλάτε σε μεγάλο βαθμό και το Πρόγραμμα Δημοσίων Επενδύσεων. Περιλαμβάνει και τις αγροτικές επιδοτήσεις, δηλαδή, το Στρατηγικό Σχέδιο για ΚΑΠ, που χρηματοδοτείται από το Ευρωπαϊκό Γεωργικό Ταμείο Εγγυήσεων, καθώς και από το Ευρωπαϊκό Γεωργικό Ταμείο Αγροτικής Ανάπτυξης. Δεν περιλαμβάνεται το Ταμείο Ανάκαμψης, που έχει ρυθμιστεί με άλλο νομοσχέδιο, χωρίς όμως να έχουν εισπραχθεί ακόμη χρήματα, ενώ, ενδεχομένως θα παρακολουθούνται από ειδική υπηρεσία του ΤΑΙΠΕΔ, όπως θα καταθέσουμε στα πρακτικά, και θα θέλαμε να ρωτήσουμε εάν πραγματικά ισχύει το Project Preparation Facility. Αυτό που προξενεί, βέβαια, πολύ μεγάλη εντύπωση είναι η έλλειψη αναφοράς, ούτε καν από το ΓΛΚ, των ποσών που θα δοθούν για όλα αυτά τα προγράμματα, καθώς και το πως θα επιμεριστούν.

Στα άρθρα 3 και 4, αναφέρονται οι τομείς των προγραμμάτων ΕΣΠΑ και Interreg των μεταναστευτικών προγραμμάτων και της ΚΑΠ και στο άρθρο 12 οι αντίστοιχες Διαχειριστικές Αρχές τους. Περαιτέρω, στο άρθρο 13, καθορίζονται οι ενδιάμεσοι φορείς που θα εμπλέκονται, όπως η Ελληνική Αναπτυξιακή Τράπεζα, ο ΟΑΕΔ κ.λπ.. Στο άρθρο 14, καθορίζεται ως Λογιστική Αρχή, η ειδική υπηρεσία Αρχή Πιστοποίησης και Εξακρίβωσης Συγχρηματοδοτούμενων Προγραμμάτων και τα καθήκοντά της. Ως Αρχή Ελέγχου, ορίζεται στο άρθρο 17, η Επιτροπή Δημοσιονομικού Ελέγχου, που συστάθηκε με τον ν.4314/2014, στο άρθρο 11, καθώς, επίσης, στα καθήκοντά της για τα ΕΣΠΑ και την ΚΑΠ, στο άρθρο 19. Επιπλέον, συστήνεται η Εθνική Αρχή Συντονισμού, στο άρθρο 20, ως συντονιστικός φορέας για τα προγράμματα ΕΣΠΑ, ενώ καθορίζεται η διάρθρωσή σε διευθύνσεις και οι αρμοδιότητές τους.

Στο Υποκεφάλαιο Β΄ του Ζ’ Κεφαλαίου, στο άρθρο 22, ορίζονται οι Επιτελικές Δομές των Υπουργείων κατά το αποτυχημένο, βέβαια, επιτελικό κράτος, οι οποίες συνεργάζονται με την ΚΕΔΕ, καθώς επίσης, όροι και προϋποθέσεις χρηματοδότησης των έργων. Περαιτέρω, στο άρθρο 26, ορίζεται άλλη μία Δράση, οι Ολοκληρωμένες Χωρικές Επενδύσεις, ΟΧΕ και ΟΧΕ-ΒΑΑ, ως εργαλείο ολοκληρωμένης χωρικής ανάπτυξης, οι οποίες μπορούν να χρηματοδοτηθούν από τα ταμεία ΕΤΠΑ, ΕΚΤ+, Ταμείο Συνοχής, ΤΔΜ και το ΕΤΘΑΥ, όπου εντάσσεται και η τοπική ανάπτυξη με την πρωτοβουλία τοπικών Κοινοτήτων σε συνεργασία με ΟΤΑ. Στο άρθρο 27, αναφέρονται διάφοροι μηχανισμοί χρηματοδότησης, ενώ στο Υποκεφάλαιο Δ΄ και στο άρθρο 28, σαν να μην έφτανε η γραφειοκρατία που έχουμε ήδη στην Ελλάδα και η οποία θεωρείται ως το μεγαλύτερό μας πρόβλημα, ορίζεται πως η Εθνική Αρχή Συντονισμού θα μπορεί να οργανώνει θεματικά δίκτυα με ενδιάμεσους φορείς και επιτελικές δομές με τη συμμετοχή άλλων Κοινωνικών εταίρων. Στο άρθρο 29, καθορίζονται Επιτροπές Παρακολούθησης Προγραμμάτων για τα ΕΣΠΑ 2021-2027, στο άρθρο 30 για την Interreg και στο άρθρο 31 για την ΚΑΠ, καθώς επίσης και ένα Συμβούλιο Παρακολούθησης και Συντονισμού Αναπτυξιακών Παρεμβάσεων στο άρθρο 32.

Στο Κεφάλαιο Θ΄ αναφέρονται θέματα προσωπικού που θα στελεχώσει όλες αυτές τις υπηρεσίες, κάτι για το οποίο φάνηκε πως υπήρχε ενδιαφέρον με κριτήριο τη διαβούλευση. Εύλογα, βέβαια, λόγω της ανεργίας όπου συνεχίζουμε να είμαστε πρωταθλητές και βέβαια πρέπει να λαμβάνουμε υπόψη την ανεργία που μας λέει ο ΟΑΕΔ και όχι η ΕΛΣΤΑΤ.

Στο Μέρος Δ΄ παρουσιάζονται λεπτομέρειες για τον τρόπο υλοποίησης των Προγραμμάτων, της ένταξης έργων σε αυτά, τους ελέγχους συμβάσεων, την επιλεξιμότητα δαπανών και τις παρατυπίες. Στο άρθρο 43 εξειδικεύονται οι δαπάνες που περιλαμβάνονται στον τομέα προγραμμάτων, Τεχνική Βοήθεια και υποστήριξη δικαιούχων, ενώ αφορά δράσεις που είναι απαραίτητες για την αποτελεσματική διαχείριση και χρήση των πόρων, για τη συνεισφορά πόρων, στο άρθρο 45, τα είδη στήριξης στο άρθρο 46, τα δικαιώματα και οι υποχρεώσεις των δικαιούχων. Το άρθρο 49 αναφέρεται στην καταπολέμηση της απάτης, ο μηχανισμός καταγγελιών στο άρθρο 50, που δεν διευκρινίζει εάν θα είναι ονομαστικές ή ανώνυμες, κάτι που θεωρούμε εμείς πάρα πολύ σημαντικό -πρέπει να διευκρινίζεται αν οι καταγγελίες θα είναι ονομαστικές ή ανώνυμες- καθώς, επίσης το άρθρο 51 η αποφυγή σύγκρουσης συμφερόντων των υπαλλήλων. Αναφέρεται ότι θα καθοριστεί πλαίσιο επίδοσης του Προγράμματος και δείκτες αξιολόγησης χωρίς να επεξηγείται ποια θα είναι αυτά ούτε πώς θα εξασφαλίζεται η προστασία των προσωπικών δεδομένων. Στο Κεφάλαιο Γ΄ αναφέρονται τα Πληροφοριακά Συστήματα που θα χρησιμοποιηθούν, τα οποία δεν γνωρίζουμε εάν υπάρχουν -μπορεί να υπάρχουν και απλά δεν το γνωρίζουμε- ούτε το ενδεχόμενο κόστος τους από το ΓΛΚ, εάν δεν υπάρχουν. Επιπλέον, στο άρθρο 59 αναφέρεται πως τα Πληροφοριακά Συστήματα θα είναι διαλειτουργικά με τη Διαύγεια, το ΓΕΜΗ κ.λπ..

Στο Μέρος Ε΄ αναφέρεται πως καταβάλλονται τα ποσά ενισχύσεων των προγραμμάτων στα άρθρα 60 έως και 61, ενώ στο Μέρος ΣΤ΄ ορίζεται η Μονάδα Οργάνωσης Διαχείρισης για το σχεδιασμό των Πληροφοριακών Συστημάτων συν κάποια επιμέρους θέματα, μεταβατικές και εξουσιοδοτικές διατάξεις.

Στο Μέρος Η΄ ρυθμίζονται κάποιες λεπτομέρειες για το Μητρώο Νεοφυών Επιχειρήσεων που δημιουργήθηκε με τον ν.4712/2020, ο οποίος τροποποιείται ένα μόλις χρόνο μετά. Κατανοητό, αλλά όχι επαινετικό για το Υπουργείο. Η υπηρεσία αυτή μετατρέπεται σε ομώνυμη Α.Ε. με μετοχικό κεφάλαιο 200.000 ευρώ και με 20 θέσεις προσωπικού, εκτός του 5μελούς Διοικητικού Συμβουλίου και των εξωτερικών συμβούλων, κατά τα αντίστοιχα άρθρα του καταστατικού. Αναφέρονται τρόποι εγγραφής εταιρειών και κανόνες λειτουργίας, ενώ στο άρθρο 72 υπάρχει το καταστατικό της. Εκτός από το αρχικό μετοχικό κεφάλαιο της εταιρείας αυτής, το ΓΛΚ αναγράφει πως για τα 4 πρώτα χρόνια το κόστος λειτουργίας της θα είναι 1,5 εκατομμύρια ευρώ. Αλήθεια, θα έχει έσοδα η εταιρία ή θα τα έξοδά της θα επιβαρύνεται ο Προϋπολογισμός; Δεν θα έπρεπε να αναφέρεται στο συγκεκριμένο νομοσχέδιο;

Τέλος, στο Μέρος Θ΄ υπάρχουν κάποιες επιμέρους τροπολογίες. Μεταξύ αυτών μία ακόμη παράταση της άδειας παραγωγής αντισηπτικών της πανδημίας έως τις 30/6/2020. Πρόκειται για την 4η, 5η ή 6η; Αλήθεια, δεν έχουν καταντήσει αστείες αυτές οι παρατάσεις; Το ΓΛΚ δεν εμφανίζει κάποιο κόστος για τη λειτουργία όλου αυτού του κυκεώνα των Επιτροπών για την Παρακολούθηση των ΕΣΠΑ. Ούτε καν για τα Πληροφοριακά Συστήματα και την απίστευτη γραφειοκρατία που απλά μετατρέπεται σήμερα σε ψηφιακή. Παραμένει όμως γραφειοκρατία. Δεν λένε λοιπόν εύλογα οι Έλληνες πολίτες πώς αυτά τα έργα δρομολογούνται για το κομματικό πελατειακό κράτος; Σε κάθε περίπτωση θα αναφερθούμε στην επόμενη συνεδρίαση στα ποσά των ΕΣΠΑ που ασφαλώς μειώνονται ήδη πληθωριστικά και αυτά. Πρέπει να ληφθεί πολύ σοβαρά υπόψη, επειδή μετά από δικούς μας υπολογισμούς διαφέρουν από αυτά που έχουν ανακοινωθεί αρχικά.

Για την ψήφιση του σχεδίου νόμου επιφυλασσόμαστε για την Ολομέλεια. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε κι εμείς τον κ. Βιλιάρδο. Τον λόγο έχει τώρα ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜεΡΑ25)**: Βουλεύτριες, Βουλευτές, Υπουργοί, θα επαναλάβω για μια ακόμη φορά τα θέματα διαδικασίας. Είναι ένα νομοσχέδιο το οποίο στην πράξη κατατέθηκε χθες, ίσως τα μεσάνυχτα προχθές, σήμερα είναι στην Επιτροπή και σε7-8 ημέρες θα έχει ψηφιστεί στη Βουλή. Αυτό είναι μια ξεκάθαρη παραβίαση του Κανονισμού, ο οποίος προβλέπει από την εισαγωγή και την κατάθεση στη Βουλή προς συζήτηση μέχρι την ψήφιση, με βάση τις προθεσμίες, διαδικασία που θα πρέπει να διαρκεί τουλάχιστον ενάμιση μήνα. Αυτός ο Κανονισμός παραβιάζεται διαρκώς σε κάθε νομοσχέδιο.

Δεν έχει γίνει σεβαστός ούτε σε ένα νομοσχέδιο και προφανώς αυτό υπονομεύει την λειτουργία του Κοινοβουλίου. Έχετε πλειοψηφία. Ως Κυβέρνηση μπορείτε να περάσετε αυτά που νομίζετε, αλλά υπάρχουν διαδικασίες. Και υπάρχουν διαδικασίες γιατί μέσα από αυτές μπορεί να προετοιμαστεί η σωστή επεξεργασία του νομοσχεδίου, να ενημερωθεί σωστά η κοινωνία και να μπορεί να τοποθετηθεί ο κάθε πολίτης και να ενημερωθεί για το ποιος είναι ο νόμος, ο οποίος αφορά τη ζωή του από δω και μπρος. Για να το πούμε λίγο πιο ταιριαστά που ιδιωτικοποιεί τη ζωή του από δω και μπρος.

Η μεγάλη εικόνα στην οποία εντάσσεται αυτό το νομοσχέδιο είναι το όλα στους λίγους και ασφυξία των πολλών. Είναι αυτό το σχέδιο που έχει αναλάβει η Κυβέρνηση της ΝΔ για την ισοπέδωση των επιχειρήσεων και των σπιτιών των πολιτών για να χτιστούν πάνω στον οδοστρωτήρα αυτό οι ουρανοξύστες των λίγων. Μόλις γύρισα από την Αγία Βαρβάρα στην Δυτική Αθήνα, όπου η κατάσταση είναι ακόμα χειρότερη μέρα με την ημέρα με πάρα πολλά κλειστά μαγαζιά. Άνθρωποι σε απόγνωση όχι μόνο γιατί χάνουν τις επιχειρήσεις τους, αλλά γιατί έχουν και τα δάνεια που αφορούσαν τόσο τους παλιννοστούντες όσο και 6.000 τσιγγάνους. Αφορούσαν ανθρώπους που είχαν, και έχουν εισόδημα κάτω από 3.000 ευρώ. Αυτοί οι άνθρωποι καλούνται να πληρώσουν δάνεια ετήσια πάνω από 2.500 ευρώ. Δηλαδή, ετήσιο εισόδημα 3.000 ευρώ και 2.500 ευρώ το δάνειο που θα κληθούν να πληρώσουν. Έρχεται η Κυβέρνηση πριν από ένα χρόνο και αποσύρει τις κρατικές εγγυήσεις από αυτά τα δάνεια με νόμο. Προφανώς παράνομα. Γιατί αλλάζεις μια Σύμβαση Δανειακή που έχει υπογραφεί. Αναρωτιέμαι, αλήθεια, έχετε αποσύρει καμία κρατική εγγύηση από δάνεια προς την Fraport, προς όλους τους πλουτοκράτες και ολιγάρχες αυτής της χώρας; Δε θα τολμούσατε να το κάνετε ποτέ. Δεν θα θέλατε, όχι μόνο δεν θα τολμούσατε. Το να εξωθήσετε, όμως, στην απόλυτη εξαθλίωση τους ανθρώπους που είναι στη μεγαλύτερη οικονομική ανάγκη δεν σας κοστίζει τίποτα. Δεν έχετε κανένα πρόβλημα να το κάνατε.

Πώς, όμως, θα δώσετε όλα τα χρήματα και την οικονομική δραστηριότητα στους πολύ λίγους; Θα τους τα δώσετε μέσα από το Ταμείο Ανάκαμψης. Δίνετε περίπου 60 δις σε πολύ λίγες επιχειρηματικές οικογένειες, για να μπορέσουν να συγκεντρώσουν τις οικονομικές δραστηριότητες όλων των υπολοίπων. Θα επαναλάβω, 1,5 δις για μικρομεσαίες επιχειρήσεις, για αυτές που έχουν πρόσβαση στον τραπεζικό δανεισμό, γιατί είναι προϋπόθεση ο τραπεζικός δανεισμός. Αυτές είναι το 5%. Και πρόκειται κυρίως για επιχειρήσεις οι οποίες είναι τμήματα ομίλων, στην ουσία, τα οποία κόβονται εικονικά σε μικρότερα κομμάτια, για να εμφανίζονται ως μεσαίες και να μπορούν να έχουν πρόσβαση σε διάφορους δανεισμούς με ένα ευνοϊκότερο καθεστώς.

Τώρα, για το πώς θα ελέγξετε κιόλας το πού θα πηγαίνουν όλα αυτά τα χρήματα, φέρατε τις Πρότυπες Προτάσεις -το περάσαμε, δυστυχώς, από την Ολομέλεια πριν από λίγο καιρό- και θα κάνουν πλέον οι ίδιες οι κατασκευαστικές, για οποιοδήποτε έργο βαφτιστεί ως έργο υποδομής, τις προτάσεις. Δεν θα έρχεται το Δημόσιο να λέει «εγώ χρειάζομαι νοσοκομεία, χρειάζομαι αυτό το δρόμο, χρειάζομαι να αντιμετωπίσω αυτό το κοινωνικό πρόβλημα, αυτό το οικολογικό ζήτημα». Θα έρχονται οι κατασκευαστικές κα θα λένε «εμείς προτείνουμε αυτό» και θα αποφασίζει μια επιτροπή, που θα αποτελείται από τον Υπουργό, από το Γενικό Γραμματέα, μέλη της Κυβέρνησης, από έναν εμπειρογνώμονα που οι ίδιοι ορίζουν και, μονοπρόσωπα, από έναν ανώτατο διευθυντή. Καμία εμπλοκή του δημοσίου και των υπηρεσιών. Πλήρης παραβίαση του Συντάγματος και του ρόλου της Κυβέρνησης, του Δημοσίου και των υπηρεσιών στο σχεδιασμό για την αντιμετώπιση των κοινωνικών, οικονομικών και περιβαλλοντικών προβλημάτων. Ο Υπουργός που θα εισηγείται την έγκριση της πρότασης του μεγάλου πλουτοκράτη θα είναι και ο ίδιος που μπορεί μετά τη δικιά του εισήγηση να την απορρίψει ή να την αποδεχθεί, ενώ, στη συνέχεια, θα περνάει από το Υπουργικό Συμβούλιο. Πολιτικά πρόσωπα μόνο, πουθενά δημόσια διοίκηση. Έτσι τα κανονίσατε μια χαρά με το Ταμείο Ανάκαμψης. Το μεγάλο πρόβλημα είναι ότι υπάρχουν κάποια χρήματα και στο ΕΣΠΑ, τα οποία επίσης οι συγκεκριμένοι επιχειρηματίες θέλουν να «ξεκοκκαλίσουν». Βέβαια, εσείς θέλετε να τους εξυπηρετήσετε στο να τα «ξεκοκκαλίσουν». Διψάτε να τους εξυπηρετήσετε. Εδώ, όμως, επειδή είναι ΕΣΠΑ, υπάρχει ένα ευρωπαϊκό πλαίσιο για το πώς γίνεται η διαχείριση. Να θυμίσω ότι και στο Ταμείο Ανάκαμψης, μέχρι πρόσφατα, υπήρχε μια επιτροπή υπό τον Πρωθυπουργό και πλέον είστε υποχρεωμένοι να κάνετε πιο αναλυτικές και συμμετοχικές τις επιτροπές.

Όσον αφορά το ΕΣΠΑ, κάνετε μια νέα υπηρεσία στο Υπουργείο Ανάπτυξης για τα περιφερειακά πλαίσια. Τα περιφερειακά ΕΣΠΑ. Μια υπηρεσία «δερβέναγας», ώστε να μαζέψει και να ελέγχει απόλυτα τι θα γίνει και με το ΕΣΠΑ. Βάζετε τη δημόσια υπηρεσία, τη ΜΟΔ, η οποία διαχειρίζεται αυτό το Πρόγραμμα, σε πλήρη ανικανότητα να αντιδρά και να ελέγχει. Είναι 300 οι αποχωρήσεις, τα κενά, και 100 οι προσλήψεις, έτσι ώστε οι εργαζόμενοι να μην έχουν χρόνο να σηκώσουν κεφάλι, προφανώς, εργαζόμενοι στην ανασφάλεια. Κάνετε μια παράταση συμβάσεων ορισμένου χρόνου στη Θεσσαλονίκη, στη ΜΟΔ και στην Τεχνική Γραμματεία του Interreg για 7 χρόνια, αντί για μονιμοποίηση. Πείτε μας αλήθεια οι συμβάσεις αυτές που ανανεώνονται κάθε 7 χρόνια, αυτοί οι άνθρωποι δεν καλύπτουν πάγιες και διαρκείς ανάγκες; Δεν είναι παράνομες, με βάση τις απανωτές αποφάσεις του δικαστηρίου, οι διαρκείς παρατάσεις; Όμως, δε λένε οι αποφάσεις του δικαστηρίου πως, καμία Κυβέρνηση δεν μπορεί να επικαλείται το Σύνταγμα προκειμένου να αρνείται τη μονιμοποίηση αυτών των ανθρώπων που σε διαδοχικές περιπτώσεις έχουν ανανεώσει τις συμβάσεις τους, σαν ορισμένου χρόνου; Ναι, το λένε. Είστε υποχρεωμένοι να τους μονιμοποιήσετε και είναι ξεκάθαρες οι αποφάσεις του Ευρωπαϊκού Δικαστηρίου γι’ αυτό.

Τι γίνεται όμως στη Θεσσαλονίκη με το Interreg; Ενώ είναι αυτοδίκαιη η μετάβαση όλων των εργαζομένων στο διάστημα 2021-2027 σε όλα τα άλλα όργανα που διαχειρίζονται τα ευρωπαϊκά προγράμματα, ξαφνικά δημιουργείται μια παράλληλη υπηρεσία και μένουν στον αέρα όλοι οι εργαζόμενοι του Interreg σε μια αποκεντρωμένη δομή. Τη δομή που υπάρχει στη Θεσσαλονίκη. Κλείνουν, δηλαδή, οι υφιστάμενοι εργαζόμενοι τα παλιά προγράμματα Interreg και βλέπουμε να χάνεται η υπηρεσία αυτή από τη Θεσσαλονίκη καθώς και οι εργαζόμενοί της. Είναι απαραίτητο να γίνει μια ομαλή μετάβαση όλων των εργαζομένων που είναι στην υπηρεσία Interreg στο διάστημα 2021-2027. Είναι αυτονόητο να σταματήσει αυτό το παιχνίδι με την απασχόληση, με την εργασία των ανθρώπων. Σταματήστε να στέλνετε ανθρώπους στην ανεργία σε αυτή την κατάσταση, με την ακρίβεια να εκτινάσσεται, με την πρωτόγνωρη οικονομική κρίση στην Ελλάδα, με τα lock down σας -τα οποία ξέρουμε πως δεν ήταν πλέον απαραίτητα- με όλα αυτά που έχετε επιλέξει τα κάνετε στην οικονομία και βέβαια με το «κυνήγι μαγισσών» ενάντια οποιουδήποτε μικρού και αυτοαπασχολούμενου επιχειρηματία.

Σχετικά τώρα με τη ΜΟΔ. Με τις διάφορες αλχημείες των μνημονιακών Κυβερνήσεων φτάσαμε στο οι εργαζόμενοι στη ΜΟΔ για την ίδια ακριβώς δουλειά να πληρώνονται διαφορετικά μέχρι και με 600 ευρώ. Δηλαδή, κάνοντας την ίδια δουλειά ο ένας εργαζόμενος παίρνει 600 ευρώ παραπάνω και ο άλλος παίρνει 600 ευρώ λιγότερα. Είναι απαραίτητο να γίνει μια εξομάλυνση αυτών των αδιανόητων διαφορών, αυτών των αδικιών, ώστε να μπορεί να λειτουργήσει σωστά αυτός ο φορέας. Ξέρουμε ότι αυτό στην πράξη δεν σας εξυπηρετεί. Γνωρίζουμε ότι σας ενοχλεί και πως θα θέλατε όλα αυτά να επεξεργάζονται μέσα από μια επιτροπή δικών σας πολιτικών προσώπων, χωρίς τη διαμεσολάβηση της δημόσιας διοίκησης για να μπορείτε να έχετε τον ασφυκτικό έλεγχο του κάθε ευρώ που εγκρίνετε προς οποιονδήποτε μεγάλο επιχειρηματία και να δίνετε τα λίγα στους μικρότερους.

Το ΜέΡΑ25 καταψηφίζει το νομοσχέδιο. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώθηκαν οι τοποθετήσεις των συναδέλφων Εισηγητών.

Τον λόγο έχει ο Υπουργός Ανάπτυξης και Επενδύσεων, κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ κ. Πρόεδρε. Θα περίμενε κανείς, θα έλεγα θα το περίμενα εγώ αλλά είμαι πια αρκετά χρόνια στη Βουλή για να μην έχω τέτοιου είδους προσδοκίες, ότι η συζήτηση για τον νόμο του ΕΣΠΑ για τη νέα Προγραμματική Περίοδο 2021-2027 θα ξεκίναγε με μία, δεν θα έλεγα διθυραμβική αναφορά από την Αντιπολίτευση, αλλά έστω μία μικρή αναγνώριση της δουλειάς που κάνουμε αυτά τα δυόμισι χρόνια. Το ότι παραλάβαμε τη χώρα στην απορρόφηση τρέχοντος ΕΣΠΑ στη θέση 19 και είμαστε πλέον στη θέση 1, δεν μπορεί να περνάει παντελώς απαρατήρητο από τη Βουλή των Ελλήνων.

Η πολιτική, στο τέλος, είναι εφαρμοσμένη τέχνη. Στο δικό μας Υπουργείο, στη δικιά μας δουλειά, υπάρχουν απολύτως μετρήσιμα αποτελέσματα. Μάλιστα μετρήσιμα που παίρνουν ένα 10 στον διαιτητή, τη Eurostat, και συγκρίσιμα με τις υπόλοιπες 26 χώρες της Ευρώπης. Ούτε ένα κόμμα της Αντιπολίτευσης δεν είχε τη μεγαλοσύνη να πει μπράβο. Να πει ο ΣΥΡΙΖΑ πως βοήθησε ο Covid και η ευελιξία του Covid, να πει το ΠΑΣΟΚ και εμείς κάποτε είχαμε πάει καλά. Θα μπορούσατε να πείτε πολλά άλλα, αλλά να μην μπορείτε να αναγνωρίσετε το στοιχειωδώς προφανές που το βλέπει κάποιος αν σήμερα μπει στην ιστοσελίδα της Ευρωπαϊκής Επιτροπής, εμένα προσωπικά με ξεπερνά. Θέλω να δώσω μια συμβουλή στους νεότερους από εμένα συναδέλφους μου στη Βουλή, ότι όποιος αναγνωρίζει τα καλά των αντιπάλων του στο τέλος πάντα βγαίνει κερδισμένος στην πολιτική, γιατί ο λαός ξέρει, βλέπει και αναγνωρίζει. Άρα, όταν μιλάμε για το ΕΣΠΑ, αγαπητέ κ. συνάδελφε, θα έπρεπε να κάνετε αυτή την αναφορά.

Κάνατε, όπως επισημάνθηκε από τον κ. Υφυπουργό, δύο μεγάλα σφάλματα.

Το πρώτο είναι ότι χρεώσατε, πολύ πολιτικάντικα, το θέμα της Διαχειριστικής Αρχής του Υπουργείου Ψηφιακής Διακυβέρνησης, τα πρακτικά θα παραδοθούν στην επόμενη συνεδρίαση της Επιτροπής για του λόγου το αληθές. Το κάνατε, επανήλθατε λέγοντας αν αυτό αποτελεί και μοντέλο για τους άλλους που θα έρθουν μετά από εμάς και πάλι όμως κανένας σας δεν αναγνώρισε μια δεύτερη μεγάλη επιτυχία του Υπουργείου Ανάπτυξης και Επενδύσεων στη διαχείριση του ΕΣΠΑ. Είναι ασήμαντο γεγονός ότι η Ελλάδα από μία χώρα που παραδοσιακά κατάφερε να ξεκινήσει τα νέα Προγράμματα τελευταία -παραδοσιακά ήταν 27η στην έναρξη της επόμενης προγραμματικής περιόδου- ξαφνικά επί της παρούσης Πολιτικής Ηγεσίας είμαστε πρώτοι και είμαστε η μόνη χώρα που έχει πάρει έγκριση μέχρι σήμερα, η πρώτη χώρα που ψηφίζει το νέο νόμο και η πρώτη χώρα που θα βγάλει στον αέρα τα καινούργια Προγράμματα Επιχειρηματικότητας και όλα τα άλλα τα οποία είπατε;

Μάλιστα, εάν θυμάστε για του λόγου το αληθές, είχαμε την επίσκεψη της αρμόδιας Επιτρόπου Συνοχής και Μεταρρυθμίσεων, της κυρίας Φερέιρα, στην Ελλάδα πριν από δύο μήνες ακριβώς για να συγχαρεί την παρούσα Πολιτική Ηγεσία για την επιτυχία να είμαστε για πρώτη φορά στην ιστορία μας, από την πρώτη μέρα που γίναμε μέλη της Ευρωπαϊκής Οικονομικής Κοινότητας, οι πρώτοι τόσο στην απορρόφηση του τρέχοντος ΕΣΠΑ, όσο και στην προετοιμασία του νέου ΕΣΠΑ. Κανένας σας δεν το ανέφερε κ. Πάνα, ούτε και εσείς. Τίποτα. Το ΚΙΝΑΛ που θέλει να παρουσιάζεται και πιο θεσμικά ευρωπαϊκό. Διέφυγε από την ομιλία σας ότι ήμασταν πρώτοι και με διαφορά από όλες τις άλλες ευρωπαϊκές χώρες. Τίποτα δεν κάναμε εμείς για αυτό; Είμαστε περαστικοί; Είδαμε φως και μπήκαμε; Ειλικρινά το λέω πως αυτό με ξεπερνάει.

Στο κάτω-κάτω της γραφής, η τοποθέτηση της κυρίας Μανωλάκου, ξεκινάει από τη γνωστή αντιευρωπαϊκή θέση του ΚΚΕ. Αλλά, άλλο η αντιευρωπαϊκή θέση του ΚΚΕ που είναι εν γένει, επί της αρχής, και άλλο να ακούω ότι το ΕΣΠΑ έχει έργα που δεν αφορούν το λαό και τον μέσο πολίτη. Προφανώς αστειεύεστε. Μέσα από τα χρήματα του ΕΣΠΑ φτιάχνουμε δρόμους από όπου περνάνε οι πολίτες, φτιάχνουμε νοσοκομεία όπου νοσηλεύονται οι πολίτες, φτιάχνουμε σχολεία, στηρίζουμε επιχειρήσεις, άνεργους, κατάρτιση. Αυτά όλα τα χρήματα δεν αφορούν στη ζωή του λαού για να χρησιμοποιήσω μια δική σας λέξη; Ποιανού; Αλλουνού τη ζωή αλλάζουν;

Προφανώς το ΕΣΠΑ είναι το κατεξοχήν εργαλείο που αλλάζει, επί τα βελτίω, τη ζωή του λαού. Ο κυριότερος λόγος που όσοι λαοί δεν είναι στην Ευρώπη θέλουν να μπουν στην Ευρώπη, καλή ώρα η Ουκρανία με τη γνωστή τώρα σημερινή εφιαλτική για αυτούς κατάληξη από την εισβολή της Ρωσίας, είναι γιατί βλέπουν ότι οι λαοί που μπήκαν στην Ευρώπη έχουν αυτά τα ωφελήματα, τα οποία αυτοί που δεν μπήκαν στην Ευρώπη δεν τα έχουν. Άρα, μην ακούω, παρακαλώ πολύ, άλλο τώρα η ιδεολογία, δεν την κρίνω, ο καθένας την ιδεολογία του, και άλλο να αμφισβητούμε την πραγματικότητα. Σε λίγο θα μας πει το ΚΚΕ η γη δεν είναι στρογγυλή, γιατί η στρογγυλή γη είναι καπιταλισμός. Ε, κάποια στιγμή πρέπει να υπάρχει και ένα όριο. Άρα, λοιπόν, εισαγωγικά και πολύ καλά πήγαμε στο τρέχον ΕΣΠΑ καλύτερα από όλους τους άλλους και πολύ καλά πηγαίνουμε στο νέο ΕΣΠΑ καλύτερα από όλους τους άλλους. Τώρα, δυο - τρία λόγια από τα γενικά που θέσατε για να πω για τον νόμο γιατί ούτως ή άλλως την επί των άρθρων συζήτηση θα την κάνουμε στην επί των άρθρων συζήτηση και όχι σήμερα.

Σχετικά με τον πληθωρισμό αναφέρθηκε και ο συνάδελφος από το ΣΥΡΙΖΑ και ο συνάδελφος από το ΚΙΝΑΛ-ΠΑΣΟΚ και ο συνάδελφος από την Ελληνική Λύση στον πολύ υψηλό πληθωρισμό. Μάλιστα ο κύριος συνάδελφος νομίζω από το ΚΙΝΑΛ ή μπορεί να κάνω λάθος ίσως ήταν από το ΣΥΡΙΖΑ είπε «έχετε ρεκόρ πληθωρισμού». Μου το είπατε απότομα και συγκλονίστηκα. Συγγνώμη, εμείς έχουμε υπερπληθωρισμό; Η Ελλάδα; Δηλαδή, σε μία χώρα και σε έναν πλανήτη που ο πληθωρισμός είναι μια χαρά πετάγεται μια χώρα, η Ελλάδα, που έχει ρεκόρ πληθωρισμού; Δεν ξέρετε ότι ο μήνας Φεβρουάριος του 2022 είναι ο μήνας με τον υψηλότερο μέσο πληθωρισμό από την ημέρα ίδρυσης της ΕΕ; Συγκεκριμένα είναι 5,8%. Δεν ξέρετε ή μπορεί να μην το ξέρετε ότι οι ΗΠΑ ανακοίνωσαν πληθωρισμό κ. Βιλιάρδο 7,40%, το μεγαλύτερό τους πληθωρισμό από το Δεύτερο Παγκόσμιο Πόλεμο; Δηλαδή, πως

ακριβώς το οραματίζεστε; Να ανεβαίνει ο πληθωρισμός παγκοσμίως στο μεγαλύτερο του επίπεδο όλων των εποχών, αλλά μία χώρα -ειδικά η Ελλάδα- να έχει χαμηλότερο ή να μην έχει και καθόλου. Την ίδια ώρα που οι οικονομίες μεταξύ μας είναι απολύτως συνδεδεμένες με εισαγωγές και εξαγωγές και άρα δεν υπάρχει κανένας τρόπος οι οικονομικές επιπτώσεις μιας χώρας να μην πάνε στην άλλη. Μα, τώρα, σοβαρά τα λέτε αυτά;

Αυτή είναι σοβαρή κοινοβουλευτική συζήτηση ότι έχουμε ρεκόρ πληθωρισμού τον Φεβρουάριο του 2022; Μόνο αν είχαμε ένα θαυματοποιό να κυβερνά θα μπορούσαμε να μην έχουμε ρεκόρ πληθωρισμού το 2022. Δεν έχουμε αυτό που νομίζετε γιατί έχει συμβεί και το εξής. Η Ελλάδα έχει σύμφωνα με τη Eurostat τα 6,3% πληθωρισμό τον μήνα Φεβρουάριο και 7,2% σύμφωνα με την ΕΛΣΤΑΤ. Όμως, θυμίζω και φαντάζομαι ότι το ξέρετε, η Ελλάδα και το μήνα Φεβρουάριο του 2021 είχε αρνητικό πληθωρισμό συγκεκριμένα -1,1, τον πιο μεγάλο αρνητικό πληθωρισμό του 2021. Άρα, ξεκινώντας από χαμηλότερη βάση από όλους τους άλλους αναγκαστικά έχουμε μεγαλύτερη διαφορά όταν πλησιάζουμε το Μέσο Όρο. Ο πληθωρισμός μας και τον μήνα Φεβρουάριο είναι λίγο μικρότερος από τον ευρωπαϊκό Μέσο Όρο και συγκεκριμένα είμαστε η 12η χαμηλότερη σε πληθωρισμό χώρα στην ΕΕ τον Φεβρουάριο του 2022. Θα μου πείτε, θα μπορούσαμε να είμαστε η χαμηλότερη. Δεν είμαστε η χαμηλότερη, είμαστε λίγο κάτω από τη μέση. Λίγο καλύτερα από τη μέση δηλαδή.

Τώρα, πόθεν προέρχεται ο πληθωρισμός; Το είπατε και εσείς κ. συνάδελφε από τον ΣΥΡΙΖΑ και ο κ. συνάδελφος από το ΚΙΝΑΛ, κατά βάση από την ενέργεια. Όταν το είπα εγώ τον Νοέμβριο του 2021 σε μια εκπομπή του MEGA, ότι ο πληθωρισμός μας είναι κατά τα 2/3 από την ενέργεια, και μάλιστα το θεώρησα μια αυτονόητη πραγματικότητα καθώς αυτό είχε εκδώσει μόλις την προηγούμενη ημέρα η ΕΛΣΤΑΤ. Μου ήρθε εκείνη την ώρα στο μυαλό και είπα αυτό που διάβασα στο δελτίο της ΕΛΣΤΑΤ. Δεν έφυγα από το στούντιο δύο ώρες και είχε βγάλει ανακοίνωση ο ΣΥΡΙΖΑ και το ΚΙΝΑΛ κατηγορώντας με για λαϊκισμό, που ρίχνω στην ενέργεια τις συνέπειες της δικής μου ανεπάρκειας. Για να έρθουν μετά, ο ΣΥΡΙΖΑ και το ΚΙΝΑΛ, μετά από επόμενες ανακοινώσεις, κάνα 2 εβδομάδες και να λένε τι κάνουμε με την ενέργεια που μας οδηγεί στο μεγάλο πληθωρισμό. Έτσι δεν θα βγάλουμε άκρη ποτέ.

Είναι απολύτως προφανές, για να μην κοροϊδευόμαστε, ότι οι αυξήσεις στον πληθωρισμό -όχι μόνο για την Ελλάδα και τις άλλες Ευρωπαϊκές χώρες- κατά βάσιν οφείλονται σε αυξήσεις της ενέργειας. Οι αυξήσεις της ενέργειας μετράνε αυτές καθ’ αυτές τον πληθωρισμό, δηλαδή στο κόστος ενέργειας. Μόνο το κόστος της ανόδου του ηλεκτρικού ρεύματος είναι το 40% του πληθυσμού του Φεβρουαρίου του 2022. Μόνο η ηλεκτρική ενέργεια. Προφανώς, όμως και στο υπόλοιπο κομμάτι η ενέργεια έχει πολύ μεγάλη επίπτωση. Η ενέργεια δεν επηρεάζει μόνο τη τιμή του ρεύματος και την τιμή μόνο των καυσίμων. Η ενέργεια επηρεάζει από τις μεταφορές έως την παραγωγή όλων των βιομηχανικών προϊόντων. Άρα, στην πραγματικότητα ναι, η παγκόσμια κρίση οφείλεται στην ενέργεια κατά βάση, όχι μόνο. Ο υπόλοιπος πληθωρισμός οφείλεται σε ένα πολύ μεγάλο βαθμό στην διατάραξη της παγκόσμιας εφοδιαστικής αλυσίδας εν μέσω της πανδημίας και βεβαίως το πολύ χρήμα που κόπηκε παγκοσμίως για να αντιμετωπίσει τις συνέπειες της πανδημίας. Άρα, έχουμε ένα πιο πολυδιάστατο φαινόμενο. Βεβαίως, ήταν μεγάλη ατυχία για την ανθρωπότητα, για την οικονομία μας, ότι η εισβολή της Ρωσίας στην Ουκρανία και οι οι οικονομικές συνέπειες αυτής της εισβολής έρχονται κολλητά με την πανδημία και τις προηγούμενες συνέπειες της πανδημίας. Δεν μπορώ να δω τη δική μας οικονομία, ούτε η ευρωπαϊκή οικονομία και η παγκόσμια οικονομία να θεραπεύουν τις ζημιές της πανδημίας και αυτομάτως σχεδόν από τη μία κρίση στην άλλη μπήκαμε στην κρίση που έφερε η εισβολή στην Ουκρανία.

Αλλά, θέλω να είμαι και ειλικρινής εδώ. Μπροστά στο δράμα που περνάει Ουκρανικός λαός, τις βόμβες που πέφτουν στα κεφάλια τους, τους νεκρούς που έχουν, στα μαιευτήρια που καίγονται να μιλάμε εμείς για δικά μας δράματα το θεωρώ λίγο ύβρη. Οι πρώτοι που πλήττονται είναι οι ίδιοι Ουκρανοί που μάχονται ηρωικά για την ανεξαρτησία τους. Όλα τα άλλα είναι δεύτερα. Όμως, ναι, η εισβολή στην Ουκρανία ήδη είχε επηρεάσει τον πληθωρισμό και πριν ακόμα γίνει. Υπενθυμίζω ότι το ράλι των τιμών της ενέργειας ξεκίνησε από τον Νοέμβριο όταν φαινόταν και ακουγόταν και διέδιδαν οι Ηνωμένες Πολιτείες ότι πρόκειται να υπάρξει εισβολή στην Ουκρανία και αυτό προκάλεσε το πρώτο σερί ανόδου στις τιμές του πετρελαίου και του φυσικού αερίου και αυτό πήρε πολύ μεγαλύτερη τροπή μετά από αυτή καθαυτή την εισβολή της Ρωσίας στην Ουκρανία.

Σήμερα, για να καταλάβουμε το τι συμβαίνει και ίσως να καταλάβουμε ότι είναι λογικό να έχουμε με αυτό που συμβαίνει και ρεκόρ πληθωρισμού, η τιμή της 1 θερμικής μεγαβατώρας φυσικού αερίου - είναι η μονάδα μέτρησης φυσικού αερίου αυτή - που πέρυσι τέτοια μέρα είχε 28 ευρώ, σήμερα έχει 230 ευρώ. Βάλτε πόσες φορές χωράει το 27 στο 230. Η τιμή της ηλεκτρικής μεγαβατώρας, η οποία τον Ιούνιο είχε 55 ευρώ ανά ηλεκτρική μεγαβατώρα, σήμερα έχει 426 ευρώ. Βάλτε πόσες φορές χωράει το 55 στα 426. Το πετρέλαιο από 68 δολάρια το βαρέλι Brent, μέσο όρο το Νοέμβριο, είναι σήμερα στα 130 ευρώ. Τι νομίζετε; Ότι θα γίνεται αυτό και δεν θα έχουμε πληθωρισμό; Δηλαδή, έχει το ΚΙΝΑΛ κάποιο μαγικό τρόπο να αποφύγουμε τον πληθωρισμό; Θα μου πείτε τώρα το εύκολο, να μειώσουμε τους φόρους. Αυτό είναι το μεγάλο νέο που το είπε και ο κ. Ανδρουλάκης και το λέει τώρα και ο ΣΥΡΙΖΑ και όλοι οι άλλοι.

Προφανώς, αν μειώσεις τους φόρους μπορείς να θεραπεύσεις ένα μεγάλο κομμάτι αυτής της αύξησης. Ενδεχομένως, όχι όλο, αλλά ένα μεγάλο κομμάτι. Καμία αντίρρηση. Το να μειώσεις τους φόρους είναι χωρίς οικονομικό κόστος για τον πολίτη; Να πάρουμε ως παράδειγμα τη μείωση στην τιμή της βενζίνη για 10, 20 ή 30 λεπτά του ευρώ; Ας υποθέσουμε ότι κατεβάζαμε τον φόρο. Θέλουμε περίπου 70 εκατομμύρια ευρώ για κάθε 10 λεπτά. Πάμε 60 λεπτά κάτω, δηλαδή, 420 εκατομμύρια ευρώ. Αυτό θα ήταν μόνο καλό; Δεν θα είχε καμία επιπτώσεις πιστεύετε στους πολίτες; Ή το ΠΑΣΟΚ έχει κάποιου είδους θεσμική μνήμη από την περιπέτεια του 2009, 2010, 2011, 2012 και θυμάται κάποιος στο Κίνημα τι συμβαίνει όταν οι αγορές σε «βάζουν στο μάτι»; Ή από τον ΣΥΡΙΖΑ ξαναβρήκαν το νταούλι που είχαν χάσει 2015-2019 να «χορεύουν τις αγορές»; Διότι, αν έχετε τις μαγικές λύσεις, να μας τις δώσετε.

Βεβαίως και μπορείς να μειώσεις τους φόρους. Όταν όμως έχεις υψηλό πληθωρισμό, άρα προσδοκία των αγορών ότι θα ανέβουν τα επιτόκια από τις Κεντρικές Τράπεζες και άνοδο των επιτοκίων δανεισμού όλων των χωρών και όταν είσαι η χώρα με το μεγαλύτερο δημόσιο χρέος από όλες τις άλλες χώρες, άρα είσαι στις αγορές ο πρώτος τον οποίο βλέπουν και όταν είναι λογικό να υποθέσουν οι αγορές ότι ο Προϋπολογισμός που κατέθεσες και εσύ όπως και όλοι οι άλλοι χωρίς να γνωρίζεις ότι θα γίνει πόλεμος στην Ουκρανία, μπορεί και να πέσει έξω. Διότι, προφανώς, δεν έχεις υπολογίσεις τις συνέπειες αυτής της ενεργειακής κρίσης που αναφέραμε ή τις όποιες παράπλευρες απώλειες στην οικονομία από το εμπάργκο της Δύσης στη Ρωσία, από το εμπάργκο της Ρωσίας στη Δύση και ούτω καθεξής, θα πας σε αυτές τις αγορές να πεις «μόνος μου βγάζω τον Προϋπολογισμό έξω».

Τι φαντάζεστε ότι θα γίνει εσείς που έχετε εκείνο το καλό νταούλι; Τι λέτε να γίνει στις αγορές; Εάν αρχίσει να ανεβαίνει το επιτόκιο δανεισμού δεν αφορά τους πολίτες; Αφορά μόνο το κράτος; Αυτό κατάλαβε το ΠΑΣΟΚ από το 2009-2010; Να μην πω για το τέλος, αν φτάσει σε μνημόνιο που το απευχόμαστε όλοι, να πω για το άμεσο. Δεν ανεβαίνουν τα επιτόκια δανεισμού για τους πολίτες που έχουν δάνεια, πιστωτικές κάρτες, στεγαστικά δάνεια, επιχειρηματικά και τα λοιπά; Δηλαδή, ποια είναι η μεγαλοφυής ιδέα που έχετε; Να γλιτώσεις τα λεπτά στο πρατήριο και να πληρώνεις τριπλά τα λεφτά στο δάνειο. Αυτό λέτε; Αυτή είναι η πρόταση που κάνετε; Φυσικά ο κόσμος που δεν ξέρει οικονομικά, γιατί δεν είναι δική του δουλειά, ακούει μόνο το πρώτο μέρος της πρότασης και αδυνατεί να δει όλο το υπόλοιπο. Ή εμείς είμαστε κάποιοι κακοί άνθρωποι, που μπορεί αυτό να γίνει τόσο εύκολα και δεν το κάνουμε;

Η καλύτερη απόδειξη γι’ αυτό που λέω είναι ο ίδιος ο ΣΥΡΙΖΑ. Το 2017, όταν ανέβαιναν οι τιμές του πετρελαίου, το μεγάλο ρεκόρ όλης της θητείας σας σε καύσιμα, ήταν το 2017. Γιατί είχατε την τύχη το 2015-2016 να έχουμε τις χαμηλότερες τιμές πετρελαίου και το 2018-2019 ξανά έπεσαν. Το μεγαλύτερο ήταν το 2017. Τη χρονιά που έτυχε να ανεβαίνει το πετρέλαιο, περίπου στην τιμή του Νοεμβρίου, τόσο μεγάλη, ούτε καν τωρινή, ήταν η χρονιά που ανεβάστε το φόρο στα καύσιμα και το ΦΠΑ στα καύσιμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Γιατί; Γιατί;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗ**Σ **(Υπουργός Ανάπτυξης και Επενδύσεων):** Διότι θέλατε να μειώσετε τα ελλείμματα του κράτους και να έχετε καλύτερα πρωτογενή πλεονάσματα, για να έχετε καλύτερη αντιμετώπιση από τις αγορές, για τον λόγο που μόλις τώρα σας περιέγραψα. Το ερώτημα είναι, γιατί αφού ξέρετε ότι αυτό συμβαίνει, τώρα υποκρίνεστε ότι δεν το ξέρετε.

Άρα, καλώ τους Έλληνες πολίτες να μην είναι ευκολόπιστοι. Ο λαϊκισμός κατέστρεψε την Ελλάδα κατά το παρελθόν και ελπίζω να μην την καταστρέψει και στο μέλλον. Πρόταση γενικευμένης μείωσης του Ειδικού Φόρου Κατανάλωσης στα καύσιμα ή του ΦΠΑ, χωρίς ταυτόχρονη πρόταση πως αυτό δημοσιονομικά θα εξισορροπηθεί, ώστε να μην προκληθεί αναταραχή στις παγκόσμιες αγορές εναντίον της χώρας μας, είναι λαϊκισμός του χειρίστου είδους μάλιστα. Λαϊκισμός επίπεδου ΣΥΡΙΖΑ 2012-2014, κ. Πάνα. Γιατί είναι αδύνατο να μην καταλαβαίνετε σήμερα εσείς, που είσαστε σοβαρός άνθρωπος και σας γνωρίζω, σε πόσο λεπτή γραμμή στέκονται όλες οι οικονομίες των κρατών και προφανώς και η δική μας. Εκτός αν δεν καταλαβαίνετε ότι ο πόλεμος, έχει προκαλέσει ανησυχίες και προκλήσεις στο παγκόσμιο χρηματοπιστωτικό σύστημα, που δεν τις είχαμε φανταστεί ποτέ και θέλετε αυτή τη στιγμή, να πάμε μόνοι μας να βάλουμε «το κεφάλι μας στην γκιλοτίνα», για να πείτε μια εξυπνάδα. Έτσι είναι τα πράγματα.

Ναι, η κρίση προφανώς είναι τεράστια. Ναι, πρέπει να βρούμε λύσεις, καμία αντίρρηση, έτσι είναι. Δεν είναι εύκολη η κατάσταση. Αν ήταν εύκολη η κατάσταση του πολέμου, δεν θα λέγαμε ότι ο πόλεμος είναι φρικτό πράγμα και θα ήμασταν όλοι υπέρ της ειρήνης. Προφανώς ο πόλεμος είναι φρικτό πράγμα και πολλά δεινά φέρνει στους ανθρώπους και εμείς, δυστυχώς, στη θητεία μας έχουμε και πόλεμο εκτός από πανδημία. Άρα, κάποια στιγμή ας προσπαθήσουμε να συνεννοηθούμε καλόπιστα και πολιτισμένα. Εγώ, είμαι εδώ αν μου πείτε ότι έχετε κάποια πρόταση άξια λόγου συζητήσεως. Όμως άξια λόγου

συζητήσεως δεν είναι η πρόταση κόψτε τους φόρους, άξια λόγου συζητήσεως είναι κόψτε τόσους φόρους και εξοικονομήσετε αυτά τα χρήματα από αυτούς τους κωδικούς. Και αυτό θα έχει μια συζήτηση, για να δούμε αυτοί οι κωδικοί τι παράπλευρη συνέπεια έχουν για το κράτος και την κοινωνία μας.

Αυτή είναι η κατάσταση σήμερα. Εγώ δε θέλω να υποκριθώ ότι είναι εύκολη, είναι μια δύσκολη κατάσταση. Θέλω να ανακοινώσω στο Σώμα ότι σήμερα βγήκε σχετικό δελτίο τύπου «το Υπουργείου Ανάπτυξης και Επενδύσεων έβαλε το μεγαλύτερο πρόστιμο που έχει μπει ποτέ σε αλυσίδα σούπερ-μάρκετ». Ακριβώς διότι στον έλεγχο που κάναμε, η αλυσίδα αυτή είχε ξεπεράσει μια σειρά προϊόντων το περιθώριο του ποσοστού κέρδους που θεσπίζετε από την αγορανομική μας διάταξη για την πάταξη της αισχροκέρδειας εν μέσω της πανδημίας. Αυτή είναι η προηγούμενη διάταξη και όχι αυτή που ψηφίσαμε μαζί προχθές. Βάλαμε σε μια μεγάλη αλυσίδα -και δεν λέω την αλυσίδα γιατί δεν επιτρέπεται, αυτός είναι ο λόγος- 140.000 ευρώ πρόστιμο και σας ενημερώνω ότι τις επόμενες μέρες, θα ανακοινώσουμε παρόμοιου μεγέθους πρόστιμα και για άλλες αλυσίδες. Και δηλώνω σε όλη την αγορά ότι οι έλεγχοι θα συνεχιστούν. Δηλώνω σε όλη την αγορά ότι είμαστε από προχθές σε όλα τα πρατήρια κάνοντας αντίστοιχους ελέγχους σε πρατήρια, διυλιστήρια και μεταφορείς καυσίμων και δεν θα διστάσουμε να βάλουμε αντίστοιχα μεγάλα πρόστιμα, σε οποιονδήποτε νομίζει ότι αυτή είναι η ώρα για να βγάλει κέρδη. Δεν είναι η ώρα τώρα να βγάλει κανένας κέρδη. Τώρα πρέπει όλοι να μειώσουμε τα κέρδη μας όσο γίνεται περισσότερο, ακόμα να δουλέψουνε και με μια μικρή ζημιά οι επιχειρήσεις, για λίγο διάστημα, αρκεί να μπορέσει η κοινωνία να σταθεί όρθια μέσα στην λαίλαπα που σκόρπισε τον τρόμο και στην Ευρώπη. Και δεν θα διστάσει το Υπουργείο Ανάπτυξης και Επενδύσεων και η Κυβέρνηση, να κάνει αυτό που πρέπει και να το κάνουμε ήδη. Το λέω αυτό, κ. Πάνα, γιατί το ακούω συχνά από τον Κοινοβουλευτικός σας Εκπρόσωπο, τον κ. Κατρίνη, που λέει «ποτέ δεν βάλαμε πρόστιμα για την αισχροκέρδεια». Δεν είναι αλήθεια, αλλά δεν πειράζει, καλή καρδιά και αυτό. Τον κ. Κατρίνη τον συμπαθώ, τον είχα διορίσει άλλωστε κάποτε και Πρόεδρο στον ΟΚΑΝΑ, δεν το θυμάται τώρα το έχει ξεχάσει. Έχετε ξεχάσει την κοινή μας συνύπαρξη, αλλά ήταν πολύ έντονη και θερμή κατά το παρελθόν. Δεν πειράζει, τα έχει αυτά η ζωή και η πολιτική.

Άρα, η οικονομική συγκυρία είναι δύσκολη. Σε αυτή την οικονομική συγκυρία, η Κυβέρνηση, αξιοποιεί τους ευρωπαϊκούς πόρους όσο καλύτερα γίνεται, για να διατηρήσουμε θέσεις εργασίας και να κρατήσουμε τις επιχειρήσεις όρθιες. Σήμερα ανακοινώσαμε την έναρξη του Προγράμματος από το Υπουργείο Ανάπτυξης και Επενδύσεων για την επιδότηση του 8% του τζίρου των επιχειρήσεων, του τζίρου του 2019, των κλάδων εκείνων που είχαν μείωση τζίρου, 2019- 2020, 50% και άνω λόγω της πανδημίας. Μια σειρά επαγγελματικών κλάδων, όπως είναι οι εκθέσεις, τα catering, οι σχολές χορού, οι παιδικοί σταθμοί, τα νυχτερινά κέντρα, έχουν ενταχθεί σε αυτό το Πρόγραμμα. Και να ξεκαθαρίσω γιατί έγινε επιλογή αυτών των κλάδων έναντι κάποιων άλλων. Εμείς εντάξαμε τους κλάδους εκείνους, που σύμφωνα με τα επίσημα στοιχεία της ΑΑΔΕ ως κλάδοι, όχι ως ένα μεμονωμένο ΑΦΜ, είχαν μείωση τζίρου 50% και άνω μεταξύ 2019-2020 λόγω των μέτρων που λάβαμε κατά της πανδημίας Covid-19.

Άρα, όποιος κλάδος συνολικά δήλωσε απώλειες 50% και άνω, μεταξύ 2019-2020, ο ΚΑΔ του εντάσσεται στο σημερινό μας Πρόγραμμα. Θα μπορεί έτσι σε λίγες μέρες να κάνει την αίτησή του στην ηλεκτρονική πλατφόρμα, ο κάθε ένας δικαιούχος από τους ΚΑΔ αυτούς, και να εισπράξει επιδότηση από το κράτος το 8% του δηλωθέντος τζίρου του το 2019. Άλλη

μία απόδειξη ότι τόσο η Κυβέρνηση συνολικά, όσο και εγώ προσωπικά, με τον κ. Τσακίρη και τον κ. Σκάλκο και αναφέρομαι περισσότερο σε αυτούς κ. Δήμα λόγω του ΕΣΠΑ, όχι για άλλο προς Θεού, όλο το Υπουργείο Ανάπτυξης έχει συμβάλλει σε αυτό. Δεν αδιαφορούμε καθόλου για όλους αυτούς, οι οποίοι έπαθαν ζημιά και νέοι ευρωπαϊκοί πόροι εδώ του ΕΣΠΑ και συγκεκριμένα του REACT EU, κ. Πάνα και κυρία Μανωλάκου, μας δίνουν τη δυνατότητα να έχουμε αυτά τα χρήματα και να τα δώσουμε σε αυτές επιχειρήσεις για να κρατήσουν τους εργαζόμενους, να μην κλείσουν και να μην χαθούν θέσεις εργασίας.

Να πως η παρουσία μας μέσα στην Ευρώπη βελτιώνει τη ζωή των ανθρώπων και κάνει τη ζωή του λαού καλύτερη. Γιατί στο τέλος αυτό είναι που μας ενδιαφέρει και γι’ αυτό θέλουμε να είμαστε Ευρώπη και γι’ αυτό ευχαριστούμε τον αείμνηστο Εθνάρχη Κωνσταντίνο Καραμανλή που μας έβαλε στην Ευρώπη τότε όταν η πλειοψηφία του ελληνικού λαού στον δρόμο φώναζε «ΕΟΚ και ΝΑΤΟ το ίδιο συνδικάτο». Να θυμόμαστε και λίγο γιατί οι μνήμες έχουν και παιδευτικό χαρακτήρα. Δεν θα ήθελα να σκεφτώ πως θα ήμασταν εν μέσω πανδημίας και εν μέσω πολέμου, αν έπρεπε να αγοράσουμε πετρέλαιο και φυσικό αέριο με πληθωριστική δραχμή. Όποιος έχει λίγο μυαλό το σκέφτεται και το καταλαβαίνει. Τώρα μπορούμε και επιβεβαιώνουμε με δυσκολίες, αλλά επιβεβαιώνουμε, γιατί έχουμε στην τσέπη μας ευρώ. Αυτός ο λόγος.

Τώρα, λίγα λόγια για το σχέδιο νόμου και κλείνω μιας και θα κάνω την εκτενή μου αναφορά στην επί των άρθρων συζήτηση. Μεγάλη φασαρία για αυτό το σχέδιο νόμου, κυρίες και κύριοι συνάδελφοι του ΣΥΡΙΖΑ και του ΠΑΣΟΚ-ΚΙΝΑΛ, δεν μπορείτε να κάνετε. Και γιατί δεν μπορείτε να κάνετε; Διότι το 90% του νομοσχεδίου είναι συνέχεια του προηγούμενου νόμου, ο οποίος ψηφίστηκε από το ΠΑΣΟΚ και την ΝΔ το 2014. Άρα, τι διαφωνία να έχει το ΠΑΣΟΚ με το ΠΑΣΟΚ; Είναι σαν να διαφωνεί το ΠΑΣΟΚ με τον εαυτό του. Άρα, ο νόμος αυτός ήταν ο βασικός νόμος, τον οποίο κράτησε το ΣΥΡΙΖΑ και διόρθωσε, όπως ήταν και πριν με την περίπτωση των ορκωτών λογιστών όπου δεχθήκαμε την παράλογη κριτική από τον Εισηγητή του ΣΥΡΙΖΑ, ότι γιατί βάζουμε τους ορκωτούς λογιστές; Αφού τους είχε βάλει ο ΣΥΡΙΖΑ. Δεν κατηγορώ ότι έβαλε το ΣΥΡΙΖΑ γιατί του άρεσε. Ο ΣΥΡΙΖΑ έβαλε τους ορκωτούς λογιστές για να εφαρμόσει Ευρωπαϊκό Κανονισμό. Να συνεννοηθούμε λίγο. Δεν μπορεί το ΣΥΡΙΖΑ, το 2016, να βάζει τους ορκωτούς λογιστές, εγώ ως ΝΔ να συνεχίζω το άρθρο που έχεις βάλει και εσύ και μετά να μου λες, γιατί έβαλα το άρθρο; Δεν πρόκειται να βγάλουμε άκρη ποτέ στη ζωή. Άρα, εσείς οι δύο δεν έχετε μεγάλη διαφωνία με τον νόμο για να μην κοροϊδευόμαστε τώρα και να μιλάμε σοβαρά.

Ποια είναι, όμως, μία κριτική που ακούστηκε και χρήζει απαντήσεως; Η με το σχετικό άρθρο για την επιλογή των προϊσταμένων στο οποίο αναφέρθηκε και ο κ. Μαμουλάκης και ο κ. Πάνας –νομίζω και ο κ. Αρσένης και ο κ. Βιλιάρδος, αλλά θα αναφερθώ σε εμάς που έχουμε κυβερνήσει και πρέπει να έχουμε μία θεσμική μνήμη και μία εμπειρία. Τι είπε ο κ. Μαμουλάκης; Είπε ότι καταργούμε τον νόμο και τη διαφανή διαδικασία του ΣΥΡΙΖΑ, για να φέρουμε τη δική μας αδιαφανή διαδικασία που απροσδιόριστα στο μέλλον θα μπορεί ο Υπουργός να βάζει τους δικούς του. Και γιατί το κάνουμε αυτό, σύμφωνα με τα λεγόμενα του κ. Αρσένη; Για να μπορούμε να έχουμε ασφυκτικό έλεγχο έως και του τελευταίου ευρώ που πρόκειται να δαπανάται από το Πρόγραμμα.

Πάμε λίγο να δούμε τώρα την πραγματικότητα, και προκαλώ τους συναδέλφους όποιος θέλει στην επόμενή μας συνεδρίαση να με διαψεύσει. Ο ΣΥΡΙΖΑ το 2017, ψήφισε πράγματι τη διαδικασία του διαγωνισμού για την επιλογή των Προϊσταμένων των

Διαχειριστικών Αρχών του ΕΣΠΑ, μέσω μιας γραπτής διαδικασίας και μοριοδότησης και συνέντευξης, έτσι ώστε να υπάρξει μία διαφάνεια ως προς την τοποθέτηση των σχετικών Προϊσταμένων. Ο νόμος προέβλεπε ότι θα έχει ολοκληρωθεί η διαδικασία σε ένα χρόνο, δηλαδή το 2018. Εγώ ανέλαβα Υπουργός Ανάπτυξης και Επενδύσεων 9 Ιουλίου 2019, δηλαδή, συν ένα χρόνο μετά από την καταληκτική ημερομηνία του νόμου ΣΥΡΙΖΑ. Είχανε μπει κύριοι συνάδελφοι του ΣΥΡΙΖΑ, οι Προϊστάμενοι από τον νομό σας; Όχι. Είχατε ξεκινήσει τη διαδικασία αλλά δεν είχανε μπει. Γιατί δεν είχανε μπει; Γιατί είχαν γίνει, αν θυμάμαι καλά, γύρω στις 85 ενστάσεις του ενός εναντίον του άλλου οι οποίες εκκρεμούν αρκετές ακόμα και σήμερα στα δικαστήρια. Επιπλέον, υπήρχε και μια προσφυγή στο ΣτΕ για το αν ο νόμος ήταν συνταγματικός ή αντισυνταγματικός, απόφαση που βγήκε -και για να είμαι ειλικρινής δεν ευθύνεται ο ΣΥΡΙΖΑ γι’ αυτό μιας υπήρχε μια ατυχία ο πρώτος Εισηγητής να πεθάνει- τον Ιούνιο ή τον Ιούλιο του 2021, μετά από μερικούς μήνες. Μέχρι τότε, δεν μπορούσε να προχωρήσει καθόλου, ήταν ακόμα στο δικαστήριο.

Άρα, η προγραμματική περίοδος ήταν 2014-2021. Μέχρι το τέλος του 2021 που έληξε η προγραμματική περίοδος, κατά την οποία ίσχυε ο νόμος για τη διαδικασία που ψήφισε ο ΣΥΡΙΖΑ -γιατί η κάθε προγραμματική περίοδος είχε καινούργιο νόμο- ξέρετε πόσοι Διευθυντές τοποθετήθηκαν; Τοποθετήθηκαν 4, πόσοι είναι όλοι; Πολλοί. Καταρχάς, οι 4 που μπήκανε παραμένουν, αφού η διαδικασία κατάφερε και κατέληξε ότι οι 4 αυτοί πρέπει να είναι, καμία αντίρρηση, με τον νόμο ΣΥΡΙΖΑ μπήκαν και παραμένουν στις θέσεις τους. Για τους υπόλοιπους που επειδή τελείωσε η περίοδος πρέπει να ξεκινήσει η διαδικασία από την αρχή -και η προηγούμενη περίοδος απέδειξε ότι αυτή η διαδικασία δυστυχώς πηγαίνει εξαιρετικά αργά- τι λέμε; Βάζουμε μια καταληκτική ημερομηνία στον νόμο μας Ιούλιο του 2023 και στο ενδιάμεσο διορίζουμε προσωρινούς Προϊσταμένους έως ότου η διαδικασία, αν καταφέρει και πάει γρηγορότερα προφανώς, όποιος μπαίνει από την διαφανή αυτή διαδικασία, θα παίρνει τη θέση του προσωρινού. Έχετε να μου υποδείξετε κάποια καλύτερη ιδέα, μπορούμε να μείνουμε χωρίς προϊσταμένους ή με κάποιο τρόπο πρέπει να διορίσουμε Προϊσταμένους; Έχετε να προτείνετε κάποιο άλλο τρόπο; Γιατί ο νόμος υπάρχει και θα εξακολουθήσει να ισχύει και ο διαγωνισμός θα ξαναγίνει, θα ξαναξεκινήσει. Θα ξαναξεκινήσει μάλιστα η διαδικασία, γιατί τελείωσε η περίοδος, άρα, η προηγούμενη έχει λήξει ούτως η άλλως και τεχνικά δεν μπορεί να μην ξαναξεκινήσει.

Ρωτάμε, λοιπόν, έως ότου ξαναξεκινήσει, στο ενδιάμεσο να έχουμε Προϊσταμένους ή να κοιτάμε το Πρόγραμμα του ΕΣΠΑ και να περιμένουμε πότε θα τελειώσει η διαδικασία για να βάλουμε προϊστάμενο να υπογράψει; Τώρα έχετε να μου υποδείξετε κάποιο άλλο τρόπο να βάλουμε Προϊσταμένους πριν τους βάλει Υπουργός μέσα από την Επιτροπή του 7Α, που προβλέπει το δημόσιο για να μπει σίγουρα κάποιος που πληροί τις τυπικές προϋποθέσεις. Έχετε να μου πείτε κάποιον άλλο τρόπο; Μας βασάνισε πάρα πολύ και τον κ. Σκάλο και τον κ. Τσακίρη πολύ. Δεν σας κρύβω, ότι δεν ήθελα να έχω πάνω μου τον διορισμό, ούτε τους ξέρω ούτε και έχω κανένα συμφέρον με κανένα. Μου λέει ο κ. Αρσένης ότι το κάνω για να έχω ασφυκτικό έλεγχο στο ΕΣΠΑ.

Σκεφτήκαμε διάφορους τρόπους, να κάνουμε μια ενδιάμεση διαδικασία, η οποία να δίνει μια μεγαλύτερη διαφάνεια. Όλοι οι νομικοί μας είπαν ότι μόλις βάλεις οποιονδήποτε σε διαδικασία θα αρχίσουν οι ενστάσεις και οι προσφυγές. Άρα, πάλι θα μείνουμε χωρίς Προϊσταμένους και τι να κάναμε; Για να μη μείνουν τέτοιες εντυπώσεις, και η διαφανής διαδικασία παραμένει και η διαφάνεια παραμένει και μακάρι να τελειώσει για να γίνει πιο

γρήγορα ο διαγωνισμός. Αλλά το διαγωνισμό δεν τον κάνουμε εμείς,. Τον κάνουν οι υπηρεσίες. Όταν οι υπηρεσίες βάζουν έναν Προϊστάμενο αυτός θα μπαίνει μέχρι να καταλήξουν ποιον πρέπει να βάλουν, θα διαφωνούν μεταξύ τους, θα έχει μπει αυτός που ορίζουμε εμείς. Αυτή είναι η διαδικασία αυτού του άρθρου. Στα σοβαρά να πιστεύετε ότι έχουμε την πολυτέλεια να ξεκινήσουμε το νέο ΕΣΠΑ χωρίς Προϊσταμένους, δηλαδή να λέμε σοβαρά πως ταυτόχρονα ότι έχουμε οικονομική κρίση, ότι πρέπει να μπούνε γρήγορα χρήματα στην αγορά, ότι πρέπει να τρέξουν γρήγορα όλα τα προγράμματα, αλλά να μην έχουμε Προϊσταμένους για να υπογράφουν τα προγράμματα, άρα, τελικά να μην προχωράει καθόλου το νέο ΕΣΠΑ μέχρι να μπουν οι Προϊστάμενοι, γιατί έχουμε δικαστήρια, προσφυγές, ενστάσεις, τσακωμούς κ.λπ., τα οποία είναι ανθρώπινα. Μου αρέσει η δημοκρατία και η διαφάνεια, αλλά εδώ πρέπει να γίνει και δουλειά. Άρα, το μόνο που μπορείτε να πείτε εδώ είναι, να γίνει ένας διαγωνισμός όσο γίνεται γρηγορότερα.

Σας λέω, αγαπητοί κύριοι συνάδελφοι, κανένας δε θα είναι πιο ευτυχής από εμένα από το να γίνει γρηγορότερα. Άμα ξαναπάνε όλοι στα δικαστήρια, ο ένας εναντίον του άλλου, δε θα γίνει γρηγορότερα, γιατί δε μπορώ να κάνω τίποτα γι’ αυτό. Άμα ξαναπάνε στο ΣτΕ, δε θα γίνει γρηγορότερα και δε μπορώ να κάνω τίποτα γι’ αυτό. Είναι απλά τα πράγματα. Στο τέλος όμως, προσωπικά, θέλω να μπουν λεφτά στην αγορά, να δουλέψουν τα προγράμματα, να πάρει ο κόσμος τα λεφτά του, να σωθούν θέσεις εργασίας, να γίνονται έργα, να πηγαίνουμε καλά στην απορρόφηση και αυτό δεν το διακινδυνεύω επειδή δε μπόρεσαν να τελειώσουν τον προηγούμενο διαγωνισμό. Ας τον είχαν τελειώσει, είναι η απάντηση και όπως για τους 4 που τον τελειώσανε τους δεχόμαστε και στη νέα προγραμματική περίοδο, όπως ακριβώς κρίθηκαν από την προηγούμενη διαδικασία επί ΣΥΡΙΖΑ. Ας μην είχαν βάλει τους 4, ας τους είχαν βάλει όλους και θα ήμασταν μια χαρά αγαπημένοι.

Δεν τα καταφέρανε, πάμε παρακάτω. Αυτή είναι η απάντηση. Απλά, ήρεμα και ωραία. Τα εξήγησα και στον Σύλλογο Εργαζομένων της ΜΟΔ αυτά, τα καταλάβανε. Στη συνάντηση μαζί τους, άλλωστε, μπήκε και η καταλυτική ημερομηνία του Ιουλίου του 2023, για να υπάρχει και ένα όριο. Αν δεν τα έχουμε καταφέρει μέχρι τότε να έχουμε προϊσταμένους, να δούμε τι πραγματικά μπορεί να γίνει. Εμένα με απασχολεί ότι η διαδικασία απέτυχε, γιατί, κ. Μαμουλάκη, θα πρέπει να μιλάμε σοβαρά. Όταν έχεις ψηφίσει νόμο το 2017, έχεις πει θα γίνει σε ένα χρόνο, έχει φύγει σε δύο χρόνια και παραδίδοντας δεν έχει παραδώσει ούτε έναν Προϊστάμενο, το καταλαβαίνετε ότι κάτι δεν έχει πάει καλά.

Δεν λέω ότι ευθύνεται η προηγούμενη Πολιτική Ηγεσία από εμένα. Προφανώς, γιατί κι εκείνη δεν μπορούσε να παρέμβει στο διαγωνισμό. Δε θα πω, δηλαδή, ότι μπορούσατε να κάνετε παραπάνω από αυτό που θα έκανα εγώ. Προφανώς, όπως εγώ δε μπορούσα να παρέμβω, έτσι δε μπορούν να παρέμβουν κι αυτοί. Αλλά να μην κατηγορούμαι για κάτι που δε φταίω. Έχετε να με κατηγορήσετε για πολλά. Θέλετε να με κατηγορήσετε και γι’ αυτό; Άμα δούλευε τόσο καλά η διαδικασία δε θα τους είχαμε διορίσει; Αυτή είναι η απάντηση. Εσείς γιατί δεν τους διορίσατε; Γιατί δε δούλευε. Δε δούλευε, για τους λόγους που εξήγησα.

Κλείνω και ευχαριστώ πολύ κ. Πρόεδρε, για την ανοχή. Ο νόμος είναι λειτουργικός, είναι απλός και είναι τεχνικό το νομοσχέδιο, πράγματι. Τα περισσότερα άρθρα επαναλαμβάνουν προβλέψεις προηγούμενου νόμου, που είχε ψηφιστεί και με μεγάλη πλειοψηφία και ο οποίος γενικά δούλεψε με δύο διαδοχικές Κυβερνήσεις χωρίς σοβαρά προβλήματα. Με τον προηγούμενο νόμο, που δούλευε και τις διαδικασίες, φτάσαμε να είμαστε πρώτοι σε απορρόφηση σήμερα στην Ευρώπη. Βάζουμε τώρα και τις συστάσεις της Ευρωπαϊκής Επιτροπής μέσα στο νέο ΕΣΠΑ, κατά τον τρόπο που θέλουνε, μειώνουμε και τις επιτελικές δομές ενιαία ανά Υπουργείο για να γίνει το σύστημα λίγο πιο ευέλικτο γιατί με τα χρόνια είχε λίγο ξεχειλώσει. Πιστεύω ότι με αυτό τον τρόπο θα μπορέσουμε να συνεχίσουμε την καλή μας έως σήμερα πορεία στην απορρόφηση του ΕΣΠΑ με την ίδια αποτελεσματικότητα και στη νέα προγραμματική περίοδο.

Ευχαριστώ πολύ τους κυρίους συναδέλφους, για μια καλή κοινοβουλευτική συζήτηση και περισσότερα θα πούμε στην κατ’ άρθρον συζήτηση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Δήμας, έχει τον λόγο.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κ. Πρόεδρε. Πήρα τον λόγο γιατί θέλω να μιλήσω για το Μέρος Η’, για τη σύσταση και τη λειτουργία της εταιρείας υπό την επωνυμία «Εθνικό Μητρώο Νεοφυών Επιχειρήσεων», το Elevate Greece.

Πράγματι, το Elevate Greece, η δημιουργία του Εθνικού Μητρώου Νεοφυών Επιχειρήσεων, είναι μια πρωτοβουλία της Κυβέρνησης και νομοθετήθηκε τον Οκτώβριο του 2020. Ο λόγος για τον οποίον προχωράμε στην επιπλέον νομοθέτηση δεν είχε να κάνει με αλλαγή του νόμου, αλλά με την εξέλιξη του Elevate Greece από πλατφόρμα σε επιχείρηση και αυτό οφείλεται στο γεγονός ότι πράγματι μέσω του Elevate Greece έχουμε καταφέρει και έχουμε ένα συνεκτικό σχέδιο για την πολιτική, για το οικοσύστημα καινοτομίας. Μέσα σε πολύ μικρό χρονικό διάστημα, σε ενάμιση χρόνο λειτουργίας, λοιπόν, της ψηφιακής πλατφόρμας Elevate Greece δεν έχουμε μόνο καταγράψει το σύνολο των νεοφυών επιχειρήσεων της χώρας και των τεχνοβλαστών, αλλά έχουμε καταφέρει να δώσουμε σημαντικά κίνητρα τόσο από τη δημόσια πολιτική όσο όμως και από τον ιδιωτικό τομέα.

Και θα γίνω λίγο πιο αναλυτικός. Μέχρι πρότινος η ελληνική πολιτεία δεν γνώριζε πόσες νεοφυείς επιχειρήσεις υπάρχουν, σε ποιους τομείς δραστηριοποιούνται, πόσους ανθρώπους απασχολούν, τι κύκλο εργασιών πραγματοποιούν. Δεν είχε στοιχεία για το οικοσύστημα καινοτομίας. Θα το πω πιο απλά, δεν υπήρχε κανένα σχέδιο από την πλευρά της πολιτείας για το οικοσύστημα καινοτομίας. Πλέον έχουμε ένα πολύ συγκεκριμένο σχέδιο το οποίο μέσω του Elevate Greece βοηθάει τις νεοφυείς επιχειρήσεις. Και όταν αναφέρομαι σε νεοφυείς επιχειρήσεις θέλω να ξεκαθαρίσω ότι αυτές είναι οι επιχειρήσεις που ιδρύουν νέοι επιστήμονες στα ερευνητικά κέντρα της χώρας και στα πανεπιστήμια μας ή ταλαντούχοι επιχειρηματίες και μάλιστα κάποιες από αυτές έχουν πολύ μεγάλη αξία στην παγκόσμια αγορά και προσφέρουν λύσεις σε όλους τους τομείς της καθημερινότητάς μας.

Το Elevate Greece, λοιπόν, είναι το εργαλείο μέσω του οποίου δόθηκαν για πρώτη φορά από την ελληνική πολιτεία κίνητρα για «Επενδυτικούς Αγγέλους», για φυσικά πρόσωπα, δηλαδή, τα οποία επενδύουν σε αυτές τις νεοφυείς επιχειρήσεις. Δόθηκαν πολύ σημαντικά κίνητρα για την απόκτηση μετοχών προαίρεσης, τα λεγόμενα stock options, δόθηκε το Πρόγραμμα για την ενίσχυση της ρευστότητας των νεοφυών επιχειρήσεων λόγω των επιπτώσεων της πανδημίας του κορωνοϊού. Εδώ θέλω να σας πω ότι, παρά το γεγονός ότι η πανδημία του κορωνοϊού λειτούργησε και ως επιταχυντής για πολλές νεοφυείς επιχειρήσεις, σε κάποιους άλλους τομείς, όπως για παράδειγμα ο τουρισμός -και είναι εδώ και ο πρώην Υπουργός, ο κ. Χάρης Θεοχάρης, που είχε εργαστεί γι’ αυτό πάρα πολύ- υπήρχε πολύ μεγάλο πρόβλημα για τις νεοφυείς επιχειρήσεις, γιατί υπήρχε πολύ μεγάλη μείωση της κερδοφορίας στις τουριστικές επιχειρήσεις και του τζίρου στον τουρισμό, ειδικότερα το 2020.

Άρα έπρεπε να βρούμε έναν τρόπο να ενισχύσουμε αυτές τις νεοφυείς επιχειρήσεις για να μην πεθάνουν. Και όντως μέσω του ΕΣΠΑ -και ο Υφυπουργός, ο κ. Τσακίρης, είχε καταλυτικό ρόλο σε αυτό- δώσαμε μία δράση ενίσχυσης ρευστότητας των νεοφυών επιχειρήσεων με τη μορφή μη επιστρεπτέας προκαταβολής που βοήθησε πολλές νεοφυείς επιχειρήσεις να παραμείνουν στην αγορά και να καινοτομήσουν με αποτέλεσμα να έχουμε σημαντικά αποτελέσματα.

Εκτός, όμως, από τις 3 αυτές δράσεις που έχουν σχέση με νομοθετικές πρωτοβουλίες για πρώτη φορά διοργανώσαμε στη Διεθνή Έκθεση Θεσσαλονίκης τα βραβεία νεοφυούς επιχειρηματικότητας, όπου μάλιστα δόθηκαν χρηματικά έπαθλα της τάξεως των 252.000 ευρώ, όχι από το ελληνικό δημόσιο, αλλά από τον ιδιωτικό τομέα μέσω του Elevate Greece και υπηρεσίες σε νεοφυείς επιχειρήσεις που ξεπερνούν τις 250.000 ευρώ, με αποτέλεσμα να έχουμε ένα σημαντικό δίκτυο επίσημων υποστηρικτών που στηρίζει τη νεοφυή επιχειρηματικότητα. Σε αυτές είναι οι τράπεζες, που δίνουν εξειδικευμένα τραπεζικά προϊόντα, μεγάλες εταιρείες, που δίνουν πρόσβαση στο παγκόσμιο δίκτυο καινοτομίας το οποίο διαθέτουν, μπορεί να είναι υπηρεσίες mentoring ή υπηρεσίες για την δημιουργία επιχειρηματικών πλάνων. Μπορεί να είναι ακόμα και δωρεάν υπηρεσίες νέφους που τόσο χρειάζονται οι νεοφυείς επιχειρήσεις της χώρας μας.

Για να μπορέσουμε, όμως, να κάνουμε το επόμενο βήμα για να μπορέσουν αυτές οι επιχειρήσεις να είναι ακόμα πιο ανταγωνιστικές σε ευρωπαϊκό και σε διεθνές επίπεδο είναι απολύτως απαραίτητο να εξελιχθεί το Elevate Greece σε μία εταιρεία, η οποία θα έχει μία ευελιξία να μπορεί να διοργανώνει σημαντικές δράσεις, όπως είναι οι επισκέψεις σε ξένες χώρες. Είχαμε μάλιστα πρόσφατα μία επίσκεψη στο Άμπου Ντάμπι και το Ντουμπάι, όπου είχαμε μαζί μας 15 νεοφυείς επιχειρήσεις του Elevate Greece και συνομιλήσαμε με πανεπιστήμια, ερευνητικά κέντρα και εταιρίες επιχειρηματικού κεφαλαίου, τα λεγόμενα, Venture Capital Funds, όπου εκεί πέρα καταφέραμε και κλείσαμε σημαντικές συμφωνίες για νεοφυείς επιχειρήσεις της χώρας. Αυτό όμως πρέπει να γίνει θεσμός.

Πρέπει να δούμε πώς μπορούμε να έχουμε ακόμη περισσότερη εξωστρέφεια για το ελληνικό οικοσύστημα καινοτομίας. Μία εταιρεία, όπως την έχουμε περιγράψει στο νομοσχέδιο, που βασίζεται σε πρότυπα άλλων εταιρειών ΑΕ του δημοσίου και σε βέλτιστες πρακτικές άλλων χωρών, είναι κάτι, το οποίο έλειπε από τη χώρα. Θα σας πω, μάλιστα, ότι η Ελλάδα είναι η μοναδική χώρα, η οποία δεν είχε φορέα καινοτομίας που να ασχολείται με αυτό το ζήτημα στην ΕΕ. Άρα, εδώ γεφυρώνουμε ένα χάσμα και λόγω της επιτυχίας της πλατφόρμας «Εθνικό Μητρώο Νεοφυών Επιχειρήσεων» δημιουργούμε τώρα την εταιρεία, η οποία έχει εξασφαλισμένη χρηματοδότηση από πόρους του Ταμείου Ανάκαμψης, που αξιοποιούμε, για να δούμε πώς μπορούμε να δώσουμε ακόμα περισσότερα κίνητρα, ακόμα περισσότερες ευκαιρίες σε νέους ταλαντούχους επιστήμονες της χώρας μας και επιχειρηματίες, για να ξέρουν και αυτοί ότι μπορούν να είναι ανταγωνιστικοί και από την πατρίδα τους και να μην χρειάζεται να φεύγουν στο εξωτερικό. Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Και εμείς ευχαριστούμε τον κ. Δήμα.

Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Θεωρώ ότι ο κ. Υπουργός Ανάπτυξης, για ακόμα μία φορά, έχει φύγει στη μέση της συνεδρίασης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Όχι στη μέση, να είμαστε δίκαιοι. Τελειώνουμε.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Εν πάση περιπτώσει, αναφέρθηκε ο κ. Υπουργός σε πάρα πολλά πράγματα, τα οποία χρήζουν και μία απάντηση. Γνωρίζουμε το θέμα της διαδικασίας της Επιτροπής Παραγωγής και Εμπορίου, απλά θεωρώ ότι, για ακόμα μία φορά, ο Υπουργός είναι αρνητής της πραγματικότητας. Κατέθεσε στοιχεία - και ιδιαίτερα για το κόμμα μου και τον ίδιο τον Πρόεδρο - τοποθετώντας πράγματα, τα οποία, ουσιαστικά, δεν υφίστανται. Όλες οι προτάσεις του Κινήματος Αλλαγής, τις οποίες έχουμε καταθέσει, είναι κοστολογημένες. Θα τον καλέσω αρκετές φορές να τις μελετήσει ακόμα περισσότερο και να δει, πραγματικά, το τι γίνεται και, εν πάση περιπτώσει, θα πρέπει κάποιες φορές να τοποθετούμαστε επί των νομοσχεδίων και όχι επί του γενικού. Τριάντα δύο λεπτά μίλησε ο Υπουργός, τα 20-25 λεπτά δεν ήταν επί του νομοσχεδίου.

Τελειώνοντας, θέλω να πω ότι το τι, πραγματικά, συμβαίνει στην ελληνική κοινωνία, πρέπει να το δούμε έξω από εδώ, στα μαγαζιά, στις επιχειρήσεις, στη μικρομεσαία επιχείρηση, και να μην βάζουμε συνεχώς το ζήτημα του λαϊκισμού μπροστά και της δημοσιονομικής προσαρμογής. Ήμασταν εμείς που τη στηρίξαμε, αλλά είμαστε και εμείς που αντιλαμβανόμαστε κάθε στιγμή το τι πρέπει να γίνει δημοσιονομικά στην ελληνική κοινωνία. Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Και εγώ σας ευχαριστώ. Να πω μόνο ότι, όντως, ο κ. Υπουργός μίλησε και για άλλα θέματα εκτός από το νομοσχέδιο.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Μίλησε πολλές φορές, προσωπικά για τον Πρόεδρο του ΚΙΝΑΛ, τον κ. Ανδρουλάκη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δημόσια πρόσωπα είναι και ο κ. Ανδρουλάκης και όλοι και κρινόμαστε. Αλίμονο. Αυτό θα μπορούσε να γίνει, ανά πάσα στιγμή. Όμως, να πω ότι, προφανώς, ο Υπουργός εκτίμησε ότι, λόγω της επικαιρότητας και των φλεγόντων θεμάτων, που απασχολούν όλους μας, την ελληνική κοινωνία, μπορούσε να αξιοποιήσει το βήμα της Επιτροπής μας και καλώς το αξιοποίησε, προκειμένου να ενημερώσει, τόσο τους συναδέλφους όσο και τους πολίτες.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Αναφέρθηκε σε μια σειρά ζητημάτων τα οποία εμείς εδώ δεν μπορούσαμε να απαντήσουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Εσείς σήμερα, προφανώς, δεν μπορείτε να απαντήσετε. Έχετε δίκιο. Δεν θα κάναμε δεύτερο γύρο, αλλά, την Τρίτη, που θα πάρετε τον λόγο, θα απαντήσετε σε αυτά που θέλετε.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής)**: Την Τρίτη θα είναι αργά. Δημιουργούνται, όμως, λανθασμένες εντυπώσεις. Καλό θα είναι να μη δημιουργούνται, όταν έχουμε να αντιμετωπίσουμε τέτοια προβλήματα εκεί έξω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δε νομίζω. Γι’ αυτό γίνεται ελεύθερη συζήτηση. Ο καθένας λέει την άποψή του και, προφανώς, ο κόσμος, που μας ακούει, μπορεί και να κρίνει. Δεν περιμένει εμάς να του πούμε τι θα πιστέψει.

Μετά από αυτές τις διευκρινίσεις, ολοκληρώνουμε τη σημερινή μας συνεδρίαση όπου σήμερα ξεκινήσαμε την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας "Εθνικό Μητρώο Νεοφυών Επιχειρήσεων Α.Ε." και άλλες διατάξεις του Υπουργείου Ανάπτυξης και Επενδύσεων».

Στο σημείο αυτό, λοιπόν, ολοκληρώνουμε. Καλή συνέχεια και καλό βράδυ σε όλους. Θα συνεχίσουμε την Τρίτη στις 10.00΄, με την ακρόαση των φορέων. Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κομνηνάκα Μαρία, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 17:10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**